Ўзбекистонда болалар манфаатлари қандай ҳимоя қилинмоқда? — эксперт билан суҳбат - Халқ сўзи\n12:11 01 Апрель 2021 Жамият\nМамлакатимизда олиб борилаётган ислоҳотларнинг замирида халқ манфаатлари ётади. Давлатимизда инсон ҳуқуқларини таъминлаш борасида кўплаб норматив-ҳуқуқий ҳужжатлар қабул қилиниб, амалиётга татбиқ қилинмоқда. Айниқса, аёллар ва болалар манфаатини ҳимоя қилиш бўйича салмоқли ишлар амалга оширилмоқда. Бинобарин, Президент Шавкат Мирзиёевнинг вилоятларга қилган сўнгги ташрифларида Меҳрибонлик уйи тарбияланувчилари билан учрашуви ҳамда уларга яратилаётган шароитлар билан яқиндан танишуви жамоатчилик томонидан илиқ қабул қилиняпти. Ушбу мавзу долзарблигидан келиб чиқиб, мухбиримиз Ўзбекистон Республикаси Президенти ҳузуридаги Стратегик ва минтақалараро тадқиқотлар институти етакчи илмий илмий ходими Анвар Хўжаев билан суҳбатлашди. Унда ҳозирги кунда мамлакатимизда болалар, хусусан, Меҳрибонлик уйлари тарбияланувчилари манфаатларини ҳимоя қилиш бўйича амалга оширилаётган кенг кўламли ишлар ҳақида батафсил тўхталиб ўтилди.\n— Меҳрибонлик уйлари тарбияланувчилари ҳам бошқа болалар сингари ҳаётда ўз ўрнини топишга, илм олиб, оила қуриб бахтли яшашга ҳақли. Шундан келиб чиққан ҳолда Ўзбекистонда меҳрибонлик уйлари ва уларнинг тарбияланувчиларига берилаётган эътибор, яратилаётган имконият ва имтиёзлар ҳақида маълумот бериб ўтсангиз.\n— Авваламбор шуни таъкидлаб ўтишни истардимки, болага ўз ота-онаси томонидан бериладиган меҳр, эътибор, тарбиянинг ўрнини ҳеч нарса тўлдира олмайди. Афсуски, жамиятимизда турли сабабларга кўра ота-онасиз ва боқувчисиз қолиб кетаётган фарзандлар ҳам бор. Ушбу болаларга ўз вақтида эътибор қаратилмаса, уларнинг жамиятга мослашувига шароит яратилмаса, бу салбий оқибатларни келтириб чиқариши мумкин. Шу нуқтаи назардан, мураккаб шароитга тушиб қолган болаларни ҳимоя қилиш давлатнинг асосий ижтимоий вазифаларидан бири ҳисобланади.\nСўнгги йилларда мамлакатимизда болалар манфаатларини ҳимоя қилишда, уларнинг жаҳон андозаларига мувофиқ билим олишида, ҳаётда ва жамиятда ўз ўрнини топишида жуда кенг ишлар олиб борилмоқда. Шу билан бир қаторда, мамлакатда ижтимоий етимликнинг олдини олиш, аҳоли ва ёшлар орасида соғлом оила қуришга масъулият билан ёндашишни тарғиб қилиш, оилавий қадриятларга маънавий-ахлоқий муносабатни шакллантиришга ҳам катта эътибор бериляпти.\nХусусан, Ўзбекистон Республикаси Президентининг "Етим болалар ва ота-онасининг қарамоғидан маҳрум бўлган болаларни ижтимоий ҳимоя қилишни кучайтиришга оид қўшимча чора-тадбирлар тўғрисида"ги қарори ҳамда Ўзбекистон Республикаси Вазирлар Маҳкамасининг "Етим болалар ва ота-онасининг ёки бошқа қонуний вакилларининг қарамоғидан маҳрум бўлган болаларнинг ижтимоий ҳимоясини янада кучайтириш чора-тадбирлари тўғрисида"ги қарори орқали етим болалар ва ота-онасининг қарамоғидан маҳрум бўлган болаларни давлат томонидан қўллаб-қувватлаш механизмларини такомиллаштириш, уларнинг жадал ижтимоий мослашувига кенг имкониятлар яратиш ва бошқа зарур чоралар бўйича салмоқли ишлар қилинмоқда.\nМаълумот ўрнида. Ушбу тарбия муассасалари тарбияланувчиларининг ҳуқуқларини ҳимоя қилиш ва хавфсизлигини таъминлаш мақсадида Меҳрибонлик уйлари, Болалар шаҳарчалари ҳудудлари ҳамда хоналарига жами 686 та видеокузатув камераси ўрнатилган. Шунингдек, улар қўшимча телефон алоқаси хизмати билан таъминланган ҳамда Интернет тармоғига уланган.\nМеҳрибонлик уйлари тарбияланувчиларининг таълим-тарбияси ва таъминоти тўлиқ давлат маблағлари ҳисобидан амалга оширилмоқда. Уларнинг кундалик эҳтиёжларидан тортиб, уй-жой билан таъминланишигача бўлган жараёнларнинг механизмлари ишлаб чиқилган ва давлат томонидан доимий назорат қилиняпти. Айни вақтда, моддий қўллаб-қувватлаш билан бирга маънавий қўллаб-қувватлаш, фикримча, ҳар қандай боланинг кўнглига йўл топиш ва уни шахс сифатида тарбиялашнинг муҳим омилларидандир.\nШу ўринда етим болалар ва ота-онаси ёки бошқа қонуний вакилларининг қарамоғидан маҳрум бўлган болаларга берилган имтиёзларга тўхталиб ўтиш жоиз деб ҳисоблайман. Аввало таъкидлаш лозимки, уларнинг таълим муассасаларида (академик лицей, касб-ҳунар мактаблари, коллеж ва техникумларда, олий ўқув юртларида) таълим олишлари, шунингдек, даволаш-соғломлаштириш, тиббий-ижтимоий муассасалар хизматидан фойдаланиш билан боғлиқ барча сарф-харажатлар давлат томонидан тўлиқ қопланади.\nЖумладан, таълим муассасаларида ўқувчиларнинг шахсий харажатлари учун ҳар ойда базавий ҳисоблаш миқдорининг 2 баравари миқдорида (490 минг сўм) пул маблағлари ажратилади. Бундан ташқари, Меҳрибонлик уйлари тарбияланувчилари пул нафақалари, озиқ-овқат маҳсулотлари, кийим-кечак, пойабзал ва бошқа зарур буюмлар билан ҳам таъминланади.\nЎзбекистон Президентининг 2020 йил 29 декабрда Олий Мажлисга Мурожаатномасида эҳтиёжманд оилаларнинг фарзандлари, чин етим, ногиронлиги бўлган ва даволанишга муҳтож болаларга алоҳида меҳр-мурувват кўрсатиш бўйича янги тизим жорий этилиши таъкидланди.\nПрезидентимизнинг «Ҳозирги кунда мамлакатимизда алоҳида эътиборга муҳтож 18 ёшгача бўлган 150 минг нафар фарзандларимиз бор. Уларнинг таълим олиши, аниқ бир касбни эгаллаши учун кўмаклашиш, оғир касалликка чалинганларини даволаш, чин етимларга ҳаётда ўз ўрнини топишга ёрдам бериш, уй-жой билан таъминлаш — нафақат вазифамиз, аввало, инсоний бурчимиздир» – деган сўзлари мазкур масалага энг юқори даражадаги эътибордан дарак беради.\nШунингдек, давлатимиз раҳбарининг 2021 йилда биринчи марта бюджетдан 900 нафар чин етим ёшни уй-жой билан таъминлашга 50 миллиард сўм ажратилиши, бундай эзгу ишларни тизимли йўлга қўйиш учун Болаларни қўллаб-қувватлаш жамоат фондини ташкил этиб, унга бюджетдан 100 миллиард сўм йўналтириш ташаббуси жамоатчилик томонидан кенг қўллаб-қувватланди.\nУшбу имтиёзлар ва имкониятлар албатта фарзандларимизнинг келажакда интеллектуал салоҳиятли, ҳар томонлама соғлом ва жамиятимизга фойдаси тегадиган инсонлар бўлиб етишида муҳим аҳамият касб этади, деб ўйлайман.\n— Биламизки сўнгги йилларда Ўзбекистон халқаро ташкилотлар билан турли соҳаларда кенг ҳамкорликни амалга оширмоқда. Хусусан, ЮНИCEФ билан ҳам болалар ҳуқуқ ва манфаатларини ҳимоя қилиш борасида биргаликда тадқиқотлар олиб борилмоқда. Умуман олганда мамлакатимизда болаларнинг ҳуқуқ ва манфаатларини ҳимоя қилиш бўйича амалга оширилаётган ишлар доирасида халқаро ташкилотлар билан олиб борилаётган ҳамкорлик хусусида ҳам тўхталиб ўтсангиз.\n— Маълумки, халқаро ҳужжатлардан бири бўлган болалар манфаатларини акс эттирувчи Бола ҳуқуқлари тўғрисидаги Конвенция 1989 йилда 20 ноябрда Нью-Йорк шаҳрида БМТ бош Ассамблеясининг қарори билан қабул қилинган. Унга Ўзбекистон 1992 йилда қўшилди. Ушбу конвенция дунёда энг кўп давлатлар томонидан ратификация қилинган БМТ битими ҳисобланиб, у бутун жаҳон болалари ҳаётини яхшилашда муҳим аҳамият касб этади.\nМамлакатимизда ҳам бола ҳуқуқларини таъминлашда қатор ижобий ишлар амалга оширилмоқда. Хусусан, болаларни мажбурий меҳнатга жалб қилишга қарши курашиш бўйича сўнгги йилларда Ўзбекистонда давлат раҳбари, парламенти ва ҳукумати саъй-ҳаракатлари билан мамлакатимизда болалар меҳнатига тўлиқ барҳам берилди. Амалга оширилган тегишли чора-тадбирлар натижасида 2018 йил AҚШ Ўзбекистон пахта маҳсулотларини болалар меҳнати орқали етиштирилган маҳсулотлар рўйхатидан чиқарди.\nХалқаро меҳнат ташкилотининг маълумотларига кўра, ҳозирда дунё бўйича ишлаётган болалар (5-17 ёш) сони 218 миллионни ташкил этиб, шулардан 152 миллиони бугунги кўринишдаги қулдорлик қурбонлари ҳисобланади, яна 73 миллиони ҳаёт учун хавфли бўлган меҳнат фаолияти билан шуғулланмоқда.\nДавлатимиз раҳбарининг 2019 йил 22 апрелдаги «Бола ҳуқуқлари кафолатларини янада кучайтиришга оид қўшимча чора-тадбирлар тўғрисида»ги ва Бола ҳуқуқлари бўйича вакилнинг ролини янада кучайтириш ва ваколатларини кенгайтиришга қаратилган 2020 йил 29 майдаги «Бола ҳуқуқларини ҳимоя қилиш тизимини такомиллаштириш бўйича қўшимча чора-тадбирлар тўғрисида»ги қарорлари мамлакатимизда ушбу соҳада амалга оширилиши лозим бўлган ишларни муайян тартибга солиб, зарур йўналишларни белгилаб берди.\nШунингдек, ЮНИCEФ, Бола ҳуқуқлари бўйича вакил (омбудсман) ва Олий Мажлис палаталари билан биргаликда Ўзбекистонда «Болалар Омбудсмани тўғрисида»ги қонун лойиҳаси ҳам ишлаб чиқилмоқда. Бундан ташқари, боланинг қонуний вакиллари ва болаларнинг ўзлари тўғридан-тўғри Омбудсманга мурожаат қилиш имкониятини яратувчи, уларнинг бузилган ҳуқуқларини тиклаш бўйича тавсиялар бериш мақсадида «Ишонч телефонлари»ни ишга тушириш режалаштирилмоқда.\nЮНИCEФ ташкилоти Ўзбекистон Соғлиқни сақлаш вазирлиги, Халқ таълими вазирлиги, Мактабгача таълим вазирлиги ва бошқа мутасадди давлат ташкилотлар билан ҳамкорликда ўтказиладиган тадқиқотлар натижалари асосида болалар орасида мавжуд муаммолар аниқланмоқда ва уларнинг ечимларига оид таклиф ва тавсиялар ишлаб чиқилмоқда. Хусусан, ЮНИCEФ ҳамда мутасадди давлат ташкилотлар билан ҳамкорликда ўтказилган «Озиқланиш бўйича миллий тадқиқот», «Ўзбекистонда дарсликлар тайёрланиши, чоп этилиши ва қўлланилиши соҳасини тартибга солувчи сиёсат таҳлили», «Пандемия шароитида 2020-2021 ўқув йили: Ўзбекистонда ҳар бир бола учун сифатли таълимни таъминлаш бўйича кўрсатмалар», «Илк қадам»мактабгача таълим муассасасининг Давлат ўқув дастури», «Ўзбекистондa ногиронлиги бўлгaн болaлaр вa кaттaлaр aҳволининг тaҳлили» каби кўплаб тадқиқотлар натижалари доирасида болаларнинг таълим олиши, соғлиғини муҳофаза қилишга, уларнинг дунёқарашига салбий таъсир кўрсатувчи омиллар аниқланиб тегишли тавсиялар ишлаб чиқилмоқда ҳамда амалиётга татбиқ қилинмоқда.\n— Маълумки, барча жамиятларда бўлгани каби мамлакатимизда ҳам ижтимоий ҳимояга муҳтож қатлам мавжуд ва давлат уларни етарлича ўз ҳимоясига олади. Шу маънода мамлакатимизда эҳтиёжманд оилалар фарзандларининг ижтимоий ҳимоясини, айниқса уларнинг соғлиғини таъминлашда қандай ишлар амалга оширилмоқда?\n— Авваламбор таъкидлаш лозимки, ҳар томонлама соғлом жамият қуришни истасак она ва бола саломатлигига катта эътибор қаратишимиз шарт. Шу мақсадда Президентимизнинг Олий Мажлисга Мурожаатномасида ушбу масалага алоҳида тўхталиб ўтди. Хусусан, 15 ёшгача бўлган болалар ва ҳомиладор аёлларга 7 турдаги витаминлар, болалар учун паразитар касалликларга қарши дори воситалари бепул тарқатилишини, бу жараён билан 2021 йилда – 11 миллион нафар, 2022 йилда – 17 миллион нафар аҳоли қамраб олиниши ва бу ишларга 100 миллиард сўм маблағ йўналтирилишини таъкидлаб ўтди.\nБундан ташқари аёллар ва болаларни ёд, темир, фолий кислотаси, витаминлар ва паразитларга қарши дорилар билан бепул таъминлаш орқали аҳоли ўртасида камқонлик 25 фоизга камайтирилишига алоҳида урғу берилди.\nЎзбекистон Республикаси Президентининг «Аҳолининг соғлом овқатланишини таъминлаш бўйича қўшимча чора-тадбирлар тўғрисида»ги қарорида аҳолининг соғлом овқатланиши ва жисмоний фаоллигини таъминлашда давлат сиёсатини янада мустаҳкамлаш, юқумли бўлмаган касалликлар профилактикаси борасида амалга оширилаётган ишлар самарадорлигини янада ошириш мақсадида 2021 йил 1 июндан бошлаб 6 — 23 ойлик болалар учун уй шароитида тайёрланган овқатларни бойитиш мақсадида микронутриент кукуни билан таъминлаш, 6 ойликдан 5 ёшгача бўлган болаларни «A» витамини билан таъминлаш, 2 — 10 ёшдаги болалар гельминтоз профилактикаси бўйича махсус препаратлар билан бепул таъминлаш белгиланган. Шунингдек, 2022 йил 1 июлдан бошлаб ҳомиладор ва бола эмизувчи аёллар ҳамда 3 —15 ёшдаги болалар ёд препарати билан, 35 ёшгача туғиш ёшидаги аёллар темир ва фолий кислотаси препарати билан бепул таъминланади.\nБундан ташқари, Ўзбекистон Республикаси Президентининг «Соғлом турмуш тарзини кенг татбиқ этиш ва оммавий спортни янада ривожлантириш чора-тадбирлари тўғрисида»ги фармони, «Репродуктив ёшдаги аёллар, ҳомиладорлар ва болаларга кўрсатиладиган тиббий ёрдам сифатини ошириш ва кўламини янада кенгайтириш тўғрисида»ги қарори ва бошқа норматив-ҳуқуқий ҳужжатлар ушбу соҳада қилиниши керак бўлган ишлар учун ҳуқуқий асос бўлиб хизмат қилади.\nШу билан бирга «Замин» халқаро жамоат фонди томонидан 2020 йилнинг 1 июнида эшитиш қобилияти заиф ва кар болалар ихтисослаштирилган мактаб ўқувчилари учун кохлеар имплантларни ўрнатиш бўйича ҳар йили 30 та жарроҳлик амалиётини ўтказишни назарда тутувчи дастур ишга туширилганини эълон қилди. Дастур доирасида июнь-ноябрь ойлари давомида Республика ихтисослаштирилган педиатрия илмий-амалий тиббиёт маркази билан биргаликда ихтисослаштирилган мактаб-интернатларнинг 200 нафар ўқувчиларига комплекс ташхис кўриги ўтказилди. Эшитиш қобилияти заиф болалар учун таълимни ривожлантириш дастури доирасида «Замин» фонди ихтисослаштирилган мактабларни ёрдамчи ускуналар билан жиҳозлаш компонентини бошлади ихтисослаштирилган мактаб-интернатларга бошланғич синфлар учун зарур жиҳозларни тақдим этиб келмоқда.\nМаълумот учун. Аҳолини ижтимоий қўллаб-қувватлашга эҳтиёж айниқса пандемия даврида янада ошди. Ушбу қийин вазиятда давлат раҳбари томонидан «Саховат ва кўмак» умумхалқ ҳаракатини йўлга қўйиш ташаббусини илгари сурилди. Ушбу умумхалқ ҳаракати доирасида фидойи ва олижаноб ватандошларимизнинг фаол иштирокида 800 мингдан зиёд эҳтиёжманд оилаларга 1 триллион сўмдан ортиқ моддий ёрдам кўрсатилди.\n— Албатта Ўзбекистонда ҳар жабҳада юқори марраларни кўзлаб ислоҳотлар олиб борилмоқда ва шу йўлда учраётган айрим қийинчиликларни енгиб ўтишга жиддий ҳаракат қилинмоқда. Шу ўринда ҳозирги кунда болалар манфаатларини ҳимоя қилиш соҳасида қандай муаммоларни бартараф этиш чоралари кўриляпти?\n— Ҳар қандай муаммони ижобий ҳал қилишни истасак, аввало ушбу муаммони келтириб чиқараётган омилларни, шарт-шароитларни аниқлашимиз лозим бўлади. Бу эса тегишли мавзуларда илмий-амалий тадқиқотлар ўтказишни, уларнинг натижаларини таҳлил қилиш асосида долзарб хулоса ва таклифларни ишлаб чиқишни талаб этади. Яъни, азалдан болажон бўлиб келган жамиятимизда нега болалар ҳимояси зарурат даражасига кўтарилди? Қандай омиллар ва шарт-шароитлар болаларнинг ҳар томонлама камол топишига салбий таъсир кўрсатиши мумкин? Шунга ўхшаш қатор саволларга жавоб топиш вазиятга тўғри баҳо беришга ёрдам беради.\nБу борада авваламбор эътиборни талаб қиладиган муаммолар дунёда жадал ривожланиб бораётган глобаллашув шароитида янги тўқнашув ва таҳдид турларининг юзага келаётгани билан боғлиқ. Глобал ахборот майдонида гибрид характерга эга хавф-хатарларнинг кучаяётгани, биологик ва кимёвий қуроллардан, шу жумладан болалар иштирокида фойдаланиш фактларининг кўпаяётгани шундай муаммолар жумласидан дейиш мумкин. Афсуски, бунда аксарият ҳолларда болалар тўқнашувларнинг иштирокчисига, таъбир жоиз бўлса, нишонига айланиб қолмоқда. Ёш авлод онгига зарарли таъсир қилувчи бузғунчи чақириқлар кучаймоқда. Шу боис болаларимизнинг маънавий онгини мустаҳкамлаш, «оқ» ва «қора»ни ажратишни ўргатиш, ҳар қандай ахборотни таҳлил қилиб, ундан тўғри фойдалана олиш кўникмасини шакллантириш ҳозирда энг асосий вазифалардан биридир.\nМенинг фикримча қуйидаги ижтимоий характерга эга муаммолар болаларимизнинг руҳиятига, маънавиятига ва тарбиясига салбий таъсир кўрсатмоқда:\n- биринчидан, гарчи оилавий ажримлар сони камаяётган бўлсада, бундай муаммо натижасида болалар энг кўп азият чекаётганини қайд этиш лозим.\nСтатистик маълумотларга кўра, 2019 йилда Ўзбекистонда 31,3 мингта оилалар ажрашган бўлса, ушбу кўрсаткич 2020 йилда 28,2 мингтани ташкил қилган.\nОилавий ажримларни камайтиришга қаратилган чора-тадбирлар, ОАВ орқали тарғиботлар албатта ажримлар сонини камайишига таъсир қилмоқда. Лекин оилавий ажримлар, оиладаги зўравонликлар масаласи бугунги кунда долзарблигича қолмоқда ва бу янада таъсирчан механизмлар ишлаб чиқишни тақозо қилмоқда. Психологларнинг фикрича, оилавий ажримлар натижасида фарзанд чин ёки ярим етимга айланиб қолиши бола учун энг катта фожеадир;\n– иккинчидан, таълим тизимидаги айрим камчиликлар. Тан олиш керакки ҳозирги кунда мактабгача таълимда, мактабларда ва олий таълим тизимида ҳуқуқий, ташкилий ва интеллектуал жиҳатдан ижобий ўзгаришлар қилинаётган бўлсада, юқори малакали кадрлар етишмаслиги билан боғлиқ муаммолар, коррупциявий ҳолатларнинг учраб туриши, рақобатбардош таълим стандартларини жорий қилишдаги йўқотилган йиллар ўзининг салбий таъсирини кўрсатиб турибди;\n– учинчидан, оилада ота-онанинг бола тарбиясига етарлича эътибор бермаётгани ҳам бугунги куннинг долзарб муаммоларидан бири дейиш мумкин. Бу борадаги муаммоларни бартараф этиш эса, аввало, ота-оналар орасида ишсизликнинг кучайишига, оилада маънавий иммунитетнинг заифлашувига йўл қўймаслик чораларини кўриш лозим.\nМаънавиятнинг ҳаётимизда тутган муҳим ўрни эса Президентимизнинг қуйидаги фикрларида аниқ ва равшан кўрсатиб этилган: «Агар жамият ҳаётининг танаси иқтисодиёт бўлса, унинг жони ва руҳи маънавиятдир. Биз янги Ўзбекистонни барпо этишга қарор қилган эканмиз, иккита мустаҳкам устунга таянамиз. Биринчиси – бозор тамойилларига асосланган кучли иқтисодиёт. Иккинчиси – аждодларимизнинг бой мероси ва миллий қадриятларга асосланган кучли маънавиятдир».\nУмуман олганда, биз ўз келажагимизни ёш авлодга тўғри таълим-тарбия, эътибор бериш, уларнинг иқтидорини рағбатлантириш орқали қуришимиз мумкин ва лозим. Бунда нафақат давлатнинг ўрни, балки ҳар бир ота-она ва фуқаронинг иштироки ҳам ўта муҳим аҳамиятга эга.


CA Distribution – барқарорликнинг янги даражаси!\n13:28 / 07.05.2019 1698\n3 май куни CA Distribution Company – Cisco, Dell EMC, HP, Canon, Lenovo, Acer, Microsoft, Check Point, Vertiv каби жаҳондаги етакчи брендлардан IT-ускуна, IT-ечимлар ва хизматларни етказиб берувчи расмий дистрибьюторнинг фаолиятига расмий старт берилди.\nБозорда йирик брендлар билан ишлайдиган янги компаниянинг пайдо бўлиши Ўзбекистондаги бизнес соҳаси учун аҳамиятли воқеа ҳисобланади. Янги CA Distribution Company компанияси тадбиркорларга замонавий технологияларни етказиб бериш орқали энг муҳим масалаларни ҳал этиш ва бизнес маҳсулдорлигини оширишга имконият яратадиган ишончли ҳамкорга айланади. Бунга яна ҳар бир мижоз учун индивидуал ёндашув ва юқори даражада хизмат кўрсатиш жараёнини қўшимча қилсак, мижозлар билан ишлашга оид идеал формулани қўлга киритамиз.\nCisco, Dell EMC, HP, Canon, Acer ва Lenovo сингари компаниялар CA Distribution Company очилишига бағишланган байрам тадбирининг ҳамкорлари сифатида иштирок этишди. Маросимга 70 дан ортиқ мижоз-компанияларнинг раҳбарлари ва етакчи менежерлари ташриф буюришди.\nТадбирни CA Distribution Company директори Михаил Цыплаков ўзининг кириш нутқи билан очиб берди. “Бизнинг янги компаниямиз Ўзбекистон IT-бозорини ривожлантиришга хизмат қилади, шу боис ҳам асосий мақсадимиз ҳам ҳамкорлар ва мижозларни соҳадаги энг яхши ечимлар билан таништириб, уларга янада яқин бўлишдир”, - деди Михаил Цыплаков. - Айни пайтда биз яхши нархдаги сифатли ускуна билан бир қаторда кенг турдаги хизматлар ва маҳсулот ассортиментини, бундан ташқари, моддий нарсалардан устун турадиган муҳим жиҳатлар, яъни барқарорлик ва хавфсизликни таклиф қилмоқдамиз”.\nШундан сўнг ҳамкорлар CA Distribution Company компаниясига муваффақият тилаб, уни янги фаолият билан табриклашди, шунингдек, меҳмонлар ва потенциал мижозларни ахборот технологиялари бозоридаги асосий IT-янгиликлар ва трендлар билан таништиришди.\nТабриклар марафонини биринчи бўлиб Cisco компаниясининг буюртмачилар билан ишлаш бўйича менежери Наргиза Кушакова бошлаб берди.\nCisco – инсонлар ўртасидаги мулоқот, алоқа ва ҳамкорликдаги фаолият усулларини ўзгартирадиган тармоқ ечимлари бўйича жаҳондаги етакчи компания.\nDell EMC компаниясининг Қозоғистон, Қирғизистон, Тожикистон, Туркманистон ва Ўзбекистон мамлакатлари бўйича минтақавий директори Нурлан Садиков ҳам сўзга чиқиб, илиқ сўзлар билан янги компанияга муваффақият тилади.\nDell EMC – сервер ва МСТ бозорида етакчи, буюртмачиларга клиент тизимларидан бошлаб дата-марказ ва булут технологияларигача бўлган кенг турдаги инновацион ечимларни таклиф этади.\nТабрикларга HP компаниясининг Шарқий Европа бўйича дистрибуцияга масъул менежери Александр Железков ҳам қўшилиб, технологияларнинг дунёга янгича қарашдаги муҳим аҳамияти ҳақида ҳам сўзлаб берди.\nHP миссияси – ҳар ерда ва барча учун ҳаётни яхшилашга хизмат қиладиган, шунингдек, иш, ўйин ва турмушга янгича ёндашишга туртки берадиган технологияларни яратиш.\nCA Distribution Company – HP, Canon, Lenovo ва бошқа жаҳондаги етакчи брендлардан IT-ускуна, IT-ечимлар ва хизматларни етказиб берувчи дистрибьютор.\nТранспорт ва логистика йўналишидаги етакчи халқаро компаниялар билан йўлга қўйилган ҳамкорлик туфайли юклар кафолатланган муддатларда етказиб берилади.\nCA Distribution Company ҳар бир мижозга юқори даражадаги хизмат кўрсатиш ва индивидуал ёндашувни кафолатлаб, бизнесингизга янги чўққиларни забт этишга ёрдам беради.\nКомпаниянинг асосий қадриятлари: профессионализм, масъулият, барқарорлик, самарадорлик ва ишонч.\nБиз сизнинг ишончли ҳамкорингизга айланамиз!\nCA Distribution Company


Ўзбекистон мусулмонлари идораси эшак гўшти сотилиши ҳақида - Zamin.uz\n22:39 / 07.06.2021\nЎзбекистон мусулмонлари идораси эшак гўшти сотилиши ҳақида\nСўнгги вақтларда Ўзбекистоннинг айрим ҳудудларида эшак сўйиб, унинг гўштини сотиш билан шуғулланган шахслар аниқланмоқда. Ўзбекистон мусулмонлари идораси Фатво ҳайъати исломда эшак гўштини сотиш мумкинми, деган саволга жавоб берди.\n«Бу мутлақо мумкин эмас. Чунки шариатда истеъмоли ножоиз бўлган нарсанинг савдоси ҳам ножоиз деган қоида бор. Эшак гўштининг ҳаромлиги Ҳайбар ғазоти кунида Пайғамбаримиз Расулуллоҳ саллоллоҳу алайҳи васаллам тарафларидан баён қилинган очиқ ҳақиқатдир. Бунга Имом Бухорий ўз саҳиҳларида Жобир ибн Абдуллоҳ розияллоҳу анҳудан ривоят қилиб келтирган ҳадис далил бўлади»,— деб қайд этган Фатво ҳайъати.\nЭслатиб ўтамиз, 2021 йилнинг февралида Қорақалпоғистонда эшаклар «қабристони» аниқланиб, ҳайвонлар гўшти сотувга чиқарилган бўлиши мумкинлиги айтилганди. Апрель ойининг бошларида Қашқадарёнинг Қарши шаҳрида уйида эшак сўйиб, унинг гўштини сотиш билан шуғулланган фуқаролар аниқланди. Май ойининг охирларида Қашқадарёнинг Косон туманида эшак сўйган 4 нафар эркак ушланди. “Замин” янгиликларини “Одноклассники”да кузатиб боринг\nЯнгиликлар » Жамият » Ўзбекистон мусулмонлари идораси эшак гўшти сотилиши ҳақида


Саид Аҳмад. Отпуска (ҳажвия) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Отпуска (ҳажвия)\nСаид Аҳмад. Отпуска (ҳажвия)\nАбдураззоқ бугун отпускага чиқди. Хотини бу кунни қачондан бери кутарди.\n— Мана, хотинжон, энди маза қилиб ўйнаймиз. Арслонбобга обориб, роса ўйнатаман. Бугун приказ бўлди, эртага отпуска пулини жарақлатиб оламизу ўзларининг қўлчаларига берамиз. Бойвачча бўлиб сарфлайверадилар.\nЭр-хотин ўртага чўтни қўйиб, ундоқ қиламиз, бундоқ қиламиз, уни оламиз, буни оламиз, деб отпуска пулини тақсимлаб чиқишди.\nКечаси билан икковининг ҳам уйқуси қочиб ҳали тоғлар орасида, ҳали арчазорда бир-бирини қувган бўлиб, аранг ухлаб қолишди.\nАбдураззоқ эрталаб ювиниб-тараниб, хотини айтган йўл анжомларини қайси магазиндан олиш кераклигини битта қоғозга ёзиб, уйдан чиқди. Идорага келди. Бош бухгалтер отпуска пулини ҳисоблаб, ёзиб кассага топширган экан. Абдураззоқ аллақайси куйни хуштак қилиб, касса туйнугига бошини суқди:\n— Пешона тери томган пулни олсак бўладими? Кассир хотин негадир кулди.\n— Бўлади, марҳамат.\nУ шундай деб ведомостни унинг олдига қўйди. Абдураззоқ ручкани сиёҳга ботириб ҳафсала билан худди сурат чизаётгандек қилиб имзо чекди. Мўлжалдагидек етмиш сўм экан.\nКассир у имзо чеккан ведомостни олиб қаради-да, пуфлаб сиёҳни қуритди, ҳафсала билан буклаб тортмага ташлади. Қўлини чўзиб касса туйнугининг эшигини ёпди. Абдураззоқ ҳайрон бўлди. Нега унақа қиляпти? Бирон уятли иши бўлса, битказиб олсин, деб бирпас индамай турди. Кейин аста эшикчани чертди.\nКассир эшикчани очди.\n— Хизмат? — деди у ҳайрон бўлиб.\n— Қанақа ҳазил? Бир нима дедимми? Пулни бермадингиз-ку.\n— Отпуска пули-да.\n— Пулни қайдан оламан?\n— Жиннилик қилманг!\n— Ўзингиз жиннилик қилманг, — деди зарда билан кассир хотин.\n— Ростдан тоняпсизми? Ҳозир ведомостга имзо чекдим-ку. Пулни бермайсизми?\nКассир хотин бир нима эсига тушгандек илжайди. Ўрнидан туриб, пўлат сандиқдан бир даста қоғоз олди. Кўзойнагини тақиб, қоғозларни кўздан кечира бошлади. Кейин у туйнукка яқин келиб, ўша қоғозларни бирма-бир кўрсата бошлади:\n— Директоримиз эллик ёшга тўлганда коллектив тилла соат такдим қилгани эсингиздами? Мана, ўн икки сўмга қўл қўйгансиз, тўғрими?\n— Тўғри, — деди Абдураззоқ.\n— Машинистка Робияхон турмушга чиққанда битта жемпер билан намозшам атлас тўёна қилганмиз. Ўн тўрт сўмга қўл қўйгансиз. Тўғрими?\n— Экономисткамиз Ойша опа эгизак туққанда иккала болага каравот, одеял, чойшаб, у-бу, саккизта шампанское олиб борганмиз, Сиз тўққиз сўмга қўл қўйгансиз. Тўғрими?\n— Қоровул амаки икки хонали янги уйга кўчганда коллектив бир диван билан олтита стул совға қилган. Ўшанда сиз ўн етти сўмга қўл қўйгансиз. Тўғрими?\n— Мана шуларни бир чўтга солиб кўринг-чи, қанча бўларкин.\nКассир хотин чўтни шақиллатиб кетди.\n— Мана, роппа-роса етмиш уч сўм бўларкан. Уч сўм қарз бўлиб қолдингиз. Тўлаб қўйсангиз бўларди.\n— Йўғ-э, — деди Абдураззоқ. — Ёнимда йўқ эди-ку.\n— Бўлмаса тилхат ёзинг. Эртага ревизия келса, бўйнимга тушиб қолмасин.\nАбдураззоқ ноилож қолди. Охири уч сўмга тилхат ёзиб, кассирнинг ёнидан нари кетди. Коридорда бўшашиб келаётган эди, месткомнинг янги раиси олдидан чиқиб қолди.\n— Қаёқда эдингиз, уйингизга икки марта телефон қилдим.\n— Тинчликми? — деди Абдураззоқ шошиб.\n— Тинчлик, тинчлик. Замдиректоримиз эллик ёшга тўлдилар. Индинга юбилейларини тантанали нишонламоқчимиз. Коллектив номидан битта тилла соат тақдим қилишни маслаҳатлашдик. Ўн уч сўмга қўй қўйинг, кейин маошдан ушлаб қоламиз.\nАбдураззоқ имзо чекаман, деб рўйхатдан ўз фамилиясини тополмасди, шу топда у ўз фамилиясини ҳам эсидан чиқазиб қўйган эди.\n← Аввалги Аввалги Саид Аҳмад. Лаб ҳақида достон (ҳажвия)\nКейинги → Кейинги: Саид Аҳмад. Қайсар (ҳажвия)


03.06.20 10:53\tmsk\nНУРБИБИ МАНСУРОВА . THEOPENASIA.NET САЙТИДАГИ ВИДЕОЁЗУВДАН КАДР\nНурбиби Мансурова 52 ёшда, у ҳар куни Душанбедан 60 чақирим ғарбда жойлашган Турсунзода шаҳридаги аёлларнинг мардикор бозорига чиқади. Иш берувчиларнинг кўпчилиги, хусусан, парниклар эгалари бу меҳнатсевар аёлни таниб қолишган ва бирорта иш чиқиб қолса, албатта бу аёлни ишлагани олиб кетадилар. Нурбиби бир кунда ўртача 30 сомоний ($3) пул топади.\nНурбиби – ички мигрант. У Хатлон вилояти Восей тумани Ҳулбук посёлкасида (Душанбедан 185 чақирим жанубда) истиқомат қилади. Бироқ ўзининг туманида иш топиш амри маҳол. Бир неча йил олдин у Саудия Арабистонига бориб пул ишлаб келмоқчи бўлган эди, аммо у ерда қулликка тушиб қолди. Аранг қутилди. Энди у чет элларга чиқишга қизиқмай қолган.\nАёлнинг айтишича, энди у анча кучдан қолиб, оғир жисмоний меҳнатга ярамай қолган. Бироқ муҳтожлиги боис шу ишни қилишга мажбур, ахир унинг қарамоғида етти нафар мактаб ўқувчиси ва битта талаба боласи бор. Умуман олганда, Нурбиби 24 марта туққан, бироқ фақат 15 боласи қолган. Шўролар даврида у “Қаҳрамон она” ордени билан тақдирланган, имтиёзларга эга бўлган ва давлат томонидан нафақа олаётган бўларди. Аммо ҳозир замонлар ўзгариб кетди, шароитлар бошқача.\nКўп болали аёл қандай ҳаёт кечираётгани ҳақида “Фарғона” агентлигининг Тожикистондаги мухбири қизиқиб кўрди.\n14 ёшида турмушга чиқди\nНурбибининг ўзи ҳам кўп болали оилада туғилган. Унинг онаси 15 та бола туққан, улардан учтаси ўлган, қолганлари катта бўлишди. Нурбиби болалигидан қобилиятли ва чаққон қиз бўлиб ўсди. Уни етти ёшлигида биринчи синфга олиб келишганида, у бемалол “Алифбе”ни ўқий олар ва санашни билар эди. Нурбибини биралоқ иккинчи синфга олдилар. У фақат беш баҳога ўқир, унинг фотосурати эса аълочиларнинг Ҳурмат тахтасида осиғлиқ турарди. Нурбиби мактаб бадиий ҳаваскорлар тўгарагининг фаол иштирокчиси бўлиб, чиройли қўшиқларни куйлаб, моҳирона рақсга туша оларди.\nОсойишта ҳаёт 1982 йилгача шу тарзда давом этиб келди ва ўшанда отасининг жияни Қурбонали Ишматов Совет Армияси сафидаги хизматдан қайтиб келди. Йигитни уйлантириш тараддудига тушиб, келин ахтара бошладилар ва 14 ёшли Нурбибини танладилар. Ўспирин қиз отасининг хоҳиш-иродасига қарши чиқа олмасди. Ўша йилнинг март ойида уни тўй қилиб узатдилар.\n— Эримга нонушта тайёрлаб, мактабга югурганим эсимда. Синфдошларим ва ўқитувчилар менинг турмушга чиққанимга турли муносабатда бўлдилар: баъзилар аҳволимни тушуниб ачинсалар, бошқалари масхара қилиб кулишарди, — дея эслайди Нурбиби. – Саккизинчи синфда битирув имтиҳонларини топшираётганимда ўқитувчиларимдан бири ўзи ўқитаётган фандан менга беш баҳони қўйдида, “Баракалла! Келажакда сен албатта қандайдир рекорд қўясан”, деб айтди. Яқинда тасодифан ўша ўқитувчини бозорда кўриб қолдим. У анча қариб қолган экан, бироқ мени эслади ва “Нурбиби аҳволинг яхшими? Ҳаётинг қандай кечди?” деб сўради. Бунга жавобан мен: “Агар ўшанда башорат қилмаганингизда, шунча болани туғмаган ва ҳозиргидек қийналмаган бўлардим”, деб айтдим. Кулишдик. Мен унга ўз ҳаётим ҳақида сўзлаб бердим. Кейин эса у менга: “Асло ташвишланма, ҳаётда доим ҳам ақлли одамларнинг омади келавермайди. Бироқ сен ҳар қанақасига олганда ҳам катта давлатга эга экансан – сенинг катта оиланг бор.”\nНурбиби 24 та боланинг ярмидан кўпини уйида туққан. Етти нафар ўғил ва саккизта қиз тирик қолди, холос. Болалар катта бўлган сайин оилада моддий муаммолар пайдо бўла бошлади.\n-Маҳаллий ҳоикимият идораларига мурожаат қилганимда, “шунча болани туғишдан олдин, уларни қанақа қилиб боқиш ҳақида ҳам ўйлаш керак эди”, деган кесатиқли жавобларни олдим, холос. Худо менга шунча фарзандни ато этган бўлса, мен нима қилишим керак? Аслидаку, биз шунча фарзанд бўлишини режалаштирмагандик. Мен бўйимда бўлиб қолмасликнинг ҳамма чораларини қилганман, ҳомиладор бўлишга қарши дориларни ичганман, аммо барибир бўйимда бўлиб қолаверардим,- дея ҳасрат қилади Нурбиби\nУнинг энг кенжа қизи бу йил етти ёшга киради. У Нурбибининг фарзандлари ичида туғилганлик ҳақида гувоҳнома олмаган ягона бола.\n-Уни 2003 йил 1 август куни Восей тумани марказий касалхонанинг туғруқхонасида туққанман. Ўшанда мен роддомдан виписка (касаллик варақасидан кўчирма) олмай чиқиб кетгандим, шунинг учун қизимнинг туғилгани тўғрисида гувоҳномани вақтида расмийлаштира олмадим. Энди туғруқхонадагилар мени касалхона архивига боринг дейишяпти, архивдагилар эса қизимнинг туғилиши тарихи ҳеч қаерда қайд этилмаганини маълум қилдилар. Бу қанақасига бўлиши мумкин? Нима қилишни, кимга мурожаат қилишимни билмаяпман. Ахир қизим мактабнинг биринчи синфига чиқиши керак, — дея ҳасрат қилади Нурбиби.\nНурбиби Мансуранинг ҳовлисидаги болалар. Тилав Расулзода фотосурати\n“Қаҳрамон она”нинг олти нафар фарзандлари ҳозир мактабда таълим олишяпти. Қизи Моҳишариф – Кўлоб медицина коллежининг иккинчи курс талабаси, шартнома асосида таҳсил оляпти. Ўқишга киришда кам таъминланган, кўп болалари оиланинг фарзанди сифатида унга ҳеч қандай имтиёз тақдим этилмаган.\n-Уларнинг ҳаммасига мактаб формаси, пойафзал керак. Мактабда ота-оналардан пул йиғилади, коллеждаги ўқишга пул тўлаш керак. Ўғлим Худойдод армияда, Бохтардаги (Хатлон вилоятининг маъмурий маркази. – “Фарғона” изоҳи) ҳарбий қисмларда бирида хизмат қиляпти. Унинг вазнида етишмовчилик бор, шу ўғлим ҳақида доим хавотирдаман. Хизматни ўтаётганида операция бўлган, аппендицитини олиб ташлашган, кейин асоратлари оғирлашган, у ярим йил Душанбедаги ҳарбий госпиталда ётган. Бир йилдан кейин демобилизация бўлади. Хизматни тугатиши биланоқ уни даволашни бошлаймиз. Бунга ҳам пул керак, — дея ташвишланади Нурбиби.\nБир йилдан зиёд давом этган қуллик\nБолаларини оёққа турғизиш учун кўпроқ пул ишлаб олиш фикри Нурбибини ҳеч қачон тарк этмаган. Бироқ тўлиқ бўлмаган ўрта мактаб маълумоти шаҳодатномаси билан унга фақат оғир ва кам иш ҳақи тўланадиган ишларни таклиф этишган.\nНурбиби 2016 йилда маҳаллий бозордаги ошхоналардан бирида ишлаган. Бир кун ошхонага қандайдир Хожи Искандар деган одам овқатлангани кирган ва ўзини “Имкон-15” фирмасининг ходими деб таништирган. Нурбиби билан суҳбатлаша туриб, у ишлаётган фирма Тожикистон фуқароларини хорижий мамлакатларда ишга жойлаштириш билан шуғулланишини маълум қилди ҳамда Нурбибига Саудия Арабистонига бориб ишлаб келиш имконияти борлигини айтиб, уни ҳам таклиф қилган. Хожи Искандар Нурбиби у ерда қари аёлнинг парвариши билан шуғулланишини ҳамда ойига 600 АҚШ доллари миқдорида маош олиши мумкинлиги ҳақида айтади. Шу билан бирга, у бир неча ой оралатиб, ватанига келиб-кетиши мумкинлигини ваъда қилади.\nНурбиби оиласининг барча аъзолари унинг хорижий мамлакатга чиқиб кетиб ишлашига қарши бўладилар. Бироқ она қашшоқликдан қутилиш учун жуда яхши имконият пайдо бўлди ва ундан фойдаланиб қолиш керак, дея ниятида қаттиқ туриб олади. Узоқ ялинишлардан сўнг Нурбибининг эри хотинининг сафарга чиқиб кетишига рози бўлади. Ўн кун давомида бўлажак мигрант аёл учун Душанбеда хорижий паспорт ва виза расмийлаштириб беришади. 2016 йил 10 августида Нурбиби Душанбедан Дубайга ва у ердан Ар-Риёдга учиб кетади. Уни ўша “Имкон-15” фирмасининг ходимаси бўлган Гулистон исмли аёл кузатиб боради. Манзилга етиб келишлари билан Гулистон Нурбибини қандайдир“шайх Бобожамол” ихтиёрига топшириб, Тожикистонга қайтиб кетади. Аэропортнинг ўзида уни маҳаллий андозада тикилган анъанавий араб либоси – қора чодирга кийинтирдиларда, бошқа шаҳарга олиб кетдилар.\nДаҳшатли кунлар бошланади. Нурбибига нафақат Бобожамолнинг онаси бўлмиш ҳаракатдан қолган 83 ёшли Мансурага қараш, балки уйдаги барча рўзғон ишларини бажариш вазифаси ҳам юклаб қўйилади. Нурбибини деярли кечаю-кундуз иш билан банд қилиб қўядилар, у ҳам уйни саранжом-саришталигини таъминлайди, овқат тайёрлайди, кир ювади ва дазмол босади. Нурбибига “шайх” ва унинг оила аъзолари буюрган барча ишларни бажаришига тўғри келади.\nМансуранинг қаҳри қаттиқ, жаҳлдор кампир эди. У ва қизи мени доим ҳақорат қилишдан ташқари, қўлига тушган нарса билан калтакалашарди , — дея эслайди Нурбиби. – Мен шавқатсиз муносабатлар борасида Бобожамолга шикоят қилганимда, у мени ўз уйига ўтказиб қўйди, аммо бу ерда аҳвол баттар бўлди. Бобожамолнинг хотини, қизлари ва ўғиллари ҳар куни менинг ишларимдан айб топиб, жанжал чиқаришарди. Улар мени гўёки ўзларининг чўриси сингари уриб, таҳқирлашарди, — дея эслайди Нурбиби.\nНурбиби Мансурова. "Настоящее время" кўрсатувидан кадр\nРоссия Бош вазири Ўзбекистоннинг ЕОИИга аъзо бўлишидаги манфаатларига урғу берди\nБир куни Бобожамолнинг қизларидан бири телефонда сўзлашаётганини ёқтирмай Нурбибининг туртиб юборганди, у учинчи қаватдан иккинчи қаватга юмалаб йиқилиб тушади. Нурбиби йиқилиш ортидан кўплаб жароҳатларни олиб, ҳушидан кетиб қолади. Хўжайиннинг ўғилларидан бири уни маҳаллий касалхонага элтиб қўяди.\n-Ҳушимга келганимда ўзини доктор Абдулло дея таништирган одам араб тилидан мени қаердан эканлигимини ва бу ерларга қандай келиб қолганим ҳақида сўради. Мен Тожикстонданман, бу ерга пул ишлагани келганман, деб жавоб беришим билан у кутилмаганда менга тожик тилида гапира бошлади. Омадим келган экан: у олти йил давомида Тожикистонда ўқиган ва ўша ерда Маърифат исмли тожик қизига уйланган экан. Хотини ҳам шу госпиталда ҳамшира бўлиб ишлаётган экан, тожикистонлик журналист Шаҳло Нажмиддин билан танишлиги бор экан, унга мен ҳақимда сўзлаб берибди. Шаҳло менга Саудия Арабистонидаги Тожикистон элчихонасининг ходимлари билан алоқа ўрнатишга ёрдам берди. Улар менга авиачипта олиб бердилар. Доктор Абдуллога ва унинг рафиқаси Маърифатга раҳмат – мен бир неча кун давомида уларнинг уйида яшадим. Шундай қилиб мен бу жаҳаннам азобларидан қутилиб чиқдим, — дея ҳикоя қилади аёл.\nНурбиби 14 ой давом этган қулликдан қутилиб, 2017 йил октябрь ойининг бошида ватанига қайтиб келди. Душанбе шаҳар аэропортида уни ҳуқуқни муҳофаза қилиш органларининг ходимлари кутиб олдилар. У берган кўрсатмалар асосида “Имкон-2015” фирмасининг раҳбарларига нисбатан жиноят иши қўзғатилди.\n— Кейинчалик тергов тинчиб қолди. Ҳеч ким қамалмади. Эшитишимга қараганда, шу йилнинг бошида жиноят иши қайта янгиланган экан. Мени азобга қўйган одамларнинг ҳаммаси тегишли жазоларини оладилар, дея умид қиламан, — дея хўрсинади Нурбиби.\nҲисоб рақамига бир тийин ҳам тушгани йўқ\nНурбиби ватанига қайтганидан сўнг Кўлоб шаҳар касалхонасининг неврология бўлимида бир ой давомида даволаниб ётди. Саудияда Арабистонидаги қуллик унинг соғлиғини анча кетказиб қўйди. Эндиликда у қон босими кўтарилишидан, бўғинлар оғришидан, тез-тез боши оғриб туришидан азият чекмоқда. Шунинг учун ҳам у ҳафтасига уч-тўрт кун ишга чиқа олади, холос. Ҳозир Нурбиби болаларига янги кийим олиш учун пул тўплаяпти.\n— Мактабда ўқийдиган болаларимнинг ҳаммасига янги ёзги ва қишги форма сотиб олишим керак. Улар асосан танишларимиз ва қариндошларимизнинг кичкина бўлиб қолган кийимларини кийиб эскитишади. Баъзида мутлақо бегона одамлар бизнинг муҳтожлигимизни билиб қолиб болаларимиз учун кийилган кийимларни олиб келиб беришади. Бундан ташқари, сигир боқмоқчиман – болаларга сут, гўшт керак. Иннакейин, уйимизнинг неча йиллардан бери дарвозаси йўқ. Яхшиямки, ҳамма бизда ўғирлайдиган ҳеч вақо йўқлини билишади, бўлмаса аллақачон тўнаб кетишган бўларди, — дея аччиқ киноя аралаш хўрсинади Нурбиби.\nНурбибининг катта қизларидан бештаси турмушга чиққан, уларнинг ўз фарзандлари бор. “Қизларимни ўқитиб на махсус ва на олий маълумотли қила олдим. Улар ҳам менинг тақдир изимдан боришмасалар деб қўрқаман”, — дейди у.\nНурбибининг эри Хатлон вилояти электр подстанциялари бошқармасида электромонтёр бўлиб ишлайди. Унинг кўзи заифлашиб қолгани боис ярим ставкага ишлайди, холос ва бор-йўғи 300 сомоний ($30) маош олади. Баъзида қишлоқда ўзининг уч ғилдиракли “Муравей” мотоколяскасида юк ташиб, пул ишлаб келади.\n-У жуда ҳам камтар ва камсуқум одам. Ҳатто чумолига ҳам озор бермайди. Ҳеч кимдан бирор нарса сўрайдиган одам эмас у. 1990-чи йилларда очарчилик бўлган. Одамлар очликдан азият чекишган. Лекин эрим ўша фожиали кунларда ҳам бирор марта маҳаллий ҳокиият идораларига бориб, бошқа камбағал оилаларга каби берилаётган инсонпарварлик ёрдами – ун, гуруч, ўсимлик ёғи сўрамаган. Ўша пайтда Тожикистонга кўплаб ғарб мамлакатларидан инсонпарварлик ёрдамлари келиб турарди ва уларни кам таъминланган оилаларга тарқатишган эди, — дейди Нурбиби.\nСССР парчаланиб кетганидан кейин аҳоли ўсиши бўйича етакчилик қилаётган Тожикистонда “Қаҳрамон она” унвони ҳамда бу унвон билан бирга кўп болали оилаларга тақдим этиладиган барча имтиёз ва перференциялар бекор қилинди. Бошқа собиқ республикаларда ушбу мақомнинг муқобиллари пайдо бўлди, бироқ Тожикистонда аксинча, кўп болали оилаларни рағбатлантиришни тўхтатиш йўли билан бола туғилишини камайтириш сиёсати қўллана бошланди. Тожикистондаги кўп болали оналарнинг аксарияти расман ишламаётганлари боис улар ишлайдиган аёлларга туғишдан олдин ва кейинги бериладиган ҳомиладорлик ва болани парвариш қилиш билан боғлиқ нафақаларни олиш имкониятидан маҳрум қилинган. Уларга тақдим этиладиган ягона имтиёз – белгиланган муддатдан 5 йил олдин, яъни 53 ёшида пенсияга чиқиш имкониятининг тақдим этилишида бўлиб қолди. Нурбиби ҳозир 52 ёшда, бироқ унга дам олиш қаёқда?\n— Бизникига журналистлар кўп келишган, бизнинг оиламиз ҳақида маҳаллий оммавий ахборот воситаларида мақолалар чоп этишган, — дейди Нурбиби. – Уларнинг маслаҳати билан мен миллий “Аманатбанк” банкида хайрия пуллари учун ҳисоб рақамини ҳам очиб қўйдим, унинг реквизитлари газеталарда чоп этилган. Аммо ҳисоб рақамига бир тийин ҳам пул тушмади...


06.08.2019 19:08 0 5007\n«Минглаб абитуриентларни қизиқтираётган ушбу масалага қисқа изоҳ бериб ўтмоқчиман», деб хабар берди Хушнудбек Худойбердиев.\nУнинг маълумотларига кўра, Қурбон Ҳайити муносабати билан 11 август, якшанба кунига белгиланган тест синовлари бошқа кунга, аниқроғи ҳудудларда тест синовлари тугаган куннинг эртаси кунига кўчирилади. Ҳозирда мазкур масала Ҳукумат доирасида кўриб чиқилмоқда ва тез орада расмий қарор эълон қилиниши кутилмоқда.\nБошқа кунга кўчириш жараёнлари фақат 11 август куни тестга кирадиган абитуриентларга тааллуқли бўлади. Бошқа кундагилар ўзлари учун белгиланган кунда тест синовларига кириши режалаштирилмоқда.\nРасмий янгилик бўлиши билан қўшимча маълумот берилади.\nтест-синовлари Тест натижалари Қурбон ҳайити


Видео: Жиззах шаҳар ҳокимининг биринчи ўринбосари пора билан қўлга тушди\n12-05-2021, 13:14 5 314\nЖиззах шаҳар ҳокимининг биринчи ўринбосари пора билан ушланди. Бу ҳақда EVERYDAY.UZ мухбири хабар қилди.\nМаълум бўлишича, шу йил 6 май куни соат 20:00ларда Жизззах шаҳар ҳокимининг молия, иқтисодиёт ва камбағалликни қисқартириш бўйича биринчи ўринбосари 2 минг доллар пора билан қўлга тушди. Мансабдор шахс олган пулини Жентрасининг юкхонасига ташлаб қўйгани аниқланган.\nУ қурилиш соҳасида тендерлардан ноқонуний тарзда манфаати йўлида фойдаланишга ҳаракат қилган. Ҳолат юзасидан ЖКнинг 210 моддаси 2-қисми “в” банди билан жиноий иш қўзғатилган. Тергов ишлари олиб борилмоқда.\nМард 17 май 2021 14:42\nРеалист фикр зур.узбда бу янгилик эмас.\nХххх 13 май 2021 11:05\nБу узбекистонда оддий холатку конунларимиз буш конунларимиз шундай экан бу холатлар давом этаверади этаверади\nАзик 12 май 2021 18:02\nХа хоким уринбосари булса бевосита хокимни хам алокаси бор йуклигини текшириш керак.Хокимиятда хокимни курсатмасисиз камдан кам холатларда нимадир содир булади.Шу вакти халкимизни битта маколи эсимга тушди :"Холвани хоким ейди,калтакни етим"-манимча энди калтакни хам хокимни узи ейдиган замонлар келди.\nZafar Канча олишини айтмабдику 12 май 2021 16:45\nOchlikdan o‘lmaysan ochko‘zlikdan o‘lishing tayin\nРеалист 12 май 2021 16:03\nСеҳрли сўз «узр» ни айтиб,\n50 мартта «мухтарам президент» деса қўйвораверинг,\nтажрибаси бор экан балки вазирликка олиш керакдир.\nВазирликда ишласа зўр\nпорахўр...(кечирасилар амалдор демоқийдим ) бўлиб етишади.\nЎзбекистон янгиликлари » Жамият » Видео: Жиззах шаҳар ҳокимининг биринчи ўринбосари пора билан қўлга тушди


Чегара муаммоси Сариоғоч ҳокимининг “бошига етди”\n21 сентябр 2018, Тошкент вақти: 01:50\nҚозоғистон-Ўзбекистон чегарасидаги демаркация жараёнида йўл қўйилган хатоликлар учун Жанубий Қозоғистон вилоятининг Сариоғоч тумани ҳокими Жамбил Бойғонов ишдан бўшатилди.\n“Kazakhstan Today” ахборот агентлиги тарқатган маълумотга кўра, мамлакат Бош прокуратураси томонидан қозоқ-ўзбек чегарасидаги демаркация жараёни текширилиб, кўплаб хатоликларга йўл қўйилгани аниқланган. Шундан сўнг вилоят ҳокими Бўлат Жилкишиев Сариоғоч тумани ҳокимини зудлик билан ишдан бўшатишга қарор қилган.\nМаълум бўлишича, Сариоғоч тумани ҳокимлиги чегара демаркацияси ўтган йили тугатилгани ҳақида юқори идораларга маълумот тақдим этган. Аниқланишича, бу маълумот нотўғри бўлиб чиққан. Ҳозир ҳам чегара демаркацияси туфайли бузилиши лозим бўлган яна 41 та бино ва иншоот бор экан. Қозоғистон ҳукумати бу биноларни бузиш учун қўшимча равишда яна 121 миллион танга ажратишга мажбур бўлган.\nШунингдек, мамлакат Бош прокуратураси текшируви натижасида аниқланишича, қозоқ-ўзбек чегарасидаги демаркация жараёнида жуда кўплаб хатоликларга йўл қўйилган. Айрим жойларда чегара сим тўсиқлари нотўғри тортилган. Масалан, ўзбек чегарачилари Жарти Тобе қишлоғи ҳудудида чегара тўсиқлари ўрнатган ва бунинг натижасида Қозоғистоннинг қарийб 3 гектар ери Ўзбекистонга ўтиб қолган.\nСариоғоч тумани ҳокими ўринбосари Исоқ Оспановнинг билдиришича, бу ер майдонини энди ўзбеклар қайтариб бериши ниятида эмас ва бундан қозоғистонликлар норозилик билдирмоқда.\nДемаркация жараёнида қозоқ чегарачилари томонидан ҳам бир қанча хатоликларга йўл қўйилган. Аммо ҳозирча бу хатоликлар нимадан иборат экани ҳақида маълумот йўқ.\nҚозоғистон-Ўзбекистон ўртасида 2004 йил 19 апрелда бошланган демаркация жараёни 2007 йилнинг охиригача давом этиши мўлжалланган. Айни пайтда демаркация туфайли Қозоғистоннинг 16 аҳоли пункти қийин аҳволга тушиб қолган. Қозоғистонга қарашли 7 овулнинг болалари чегарадан ўтиб, Ўзбекистон мактабларига қатнайди. 8 овул одамлари эса ичимлик сув учун Ўзбекистон ҳудудига ўтишга мажбур.


“Локомотив” ПФК Санжар Шоаҳмедовнинг кейинги фаолиятида омад тилайди – LOKOMOTIV\n“Локомотив” ПФК Санжар Шоаҳмедовнинг кейинги фаолиятида омад тилайди\nЎтган мавсум олий лиганинг барча ўйинларида майдонга тушган “Локомотив” ярим ҳимоячиси Санжар Шоаҳмедов клубни тарк этди. У ҳам ҳужумчи Темурхўжа Абдухолиқов сингари Қатарнинг “Ал Сайлия” клуби билан шартномага имзо чекди.\nСанжар Шоаҳмедов кеча тиббий кўрикдан муваффақиятли ўтди ва янги жамоаси билан бир ярим йилга мўлжалланган шартнома имзолади. Эндиликда у ҳам фаолиятини Қатар Юлдузлар Лигасида давом эттиради. Айтиб ўтганимиздек, ушбу футболчи ўтган йил олий лиганинг барча 30 ўйинида иштирок этиб, 7та гол уришга муваффақ бўлди.\nШунингдек, Санжар Ўзбекистон Кубоги баҳсларида битта гол уришга эришди. “Локомотив” ПФК ўтган мавсум жамоанинг чемпион бўлишида ҳамда Кубок қўлга киритилишида ўз ҳиссасини қўшган Санжар Шоаҳмедовнинг кейинги фаолиятида омад тилайди.


Трамп: "Жанубий Кореяга 25 миллиард долларлик суюлтирилган табиий газ етказилади"\n00:09 / 01.07.2017\nФото: AFP 2017 / Jim Watson\nАҚШ президенти Дональд Трамп шу йил Жанубий Кореяга бориш таклифини мамнуният билан қабул қилганини изҳор этди, деди Жанубий Корея етакчиси Мун Жэ-Ин.\n«Мен президент Трампни шу йил Жанубий Кореяга ташриф буюришга таклиф қилдим ва у таклифимни қабул қилди», — деди Мун Жэ-Ин Оқ уйда америкалик ҳамкасби билан бўлиб ўтган музокаралардан кейинги матбуот анжуманида.\nУнинг сўзларига кўра, «бу ташриф икки мамлакат дўстлигини намойиш этиб, ҳар икки мамлакат ўратасидаги ҳамкорликнинг белгиси бўлади».\nДональд Трамп эса Жанубий Корея ва Cheniere компанияси ўртасида тузилган 25 миллиард долларлик битим доирасида Сеулга суюлтирилган табиий газ етказиб бериш бошланишини эълон қилди.\n«Шу ойдан бошлаб умумий суммаси 25 миллиард долларлик битим доирасида Америкада ишлаб чиқарилган суюлтирилган газни Кореяга етказиш бошланади. Албатта, бу жуда ажойиб», — деган Трамп Жанубий Корея президенти Мун Жэ-Ин билан Оқ уйнинг Овалли кабинетида бўлиб ўтган музокаралар якунига бағишлаб чиқиш қилар экан.\nАҚШ Жанубий Корея\nДунё бойлигининг 82 фоизи 1 фоиз аҳоли қўлида!\nЖамоатчилик муҳокамасидан ўтган Давлат дастурида 5та асосий йўналиш белгиланди


Боксдаги ноҳақликлар, терма жамоадаги муҳит, аёллар бокси ҳақида Элшод Расулов билан интервью\n22 ноября, 2021, 19:03\nТеги:Профессионалный бокс | Бокс | Токио-2020 | Олимпиада | Элшод Расулов\nМураббийимиз бир неча мавзуларда фикр билдирди.\nSPORTS.uz интервью рукнидан ўрин олган суҳбатларни давом эттиради. Бизнинг бу галги суҳбатдошимиз бокс бўйича терма жамоамиз мураббийи Элшод Расулов.\nМураббийимиз Токио Олимпиадасидаги ноҳақликлар, терма жамоадаги муҳит, аёллар бокси ва бошқа қизиқарли мавзуларда фикр билдирди.\nАссалому алайкум. Интервьюга рози бўлганингиздан хурсандман. Айни дамда терма жамоадаги қизлар ва мураббийлар кайфияти қандай?\n-Раҳмат. Жамоа ва мураббийлар кайфияти яхши.\nБунда сизнинг ўрнингиз қандай, деб ўйлайсиз? Биламизки, мураббий спортчини психологик жиҳатдан ҳам тайёрлайди.\n- Ютуқларга келадиган бўлсак, мени ўрним ҳақида сўрашса, фақат ўз ишимни бажармоқдаман. Чин юракдан ишлашга ҳаракат қиляпман ва бу натижа беряпти, деб ўйлайман.\nБугун шогирдларизга қандай мотивация беряпсизки, улар барча мусобақадан медаль билан қайтмоқда?\n- Мен машғулот жараёнида залнинг ҳар бир қаричини назорат қиламан. Яъни, шогирдларимни ҳар бир ҳаракатини назарда тутмоқдаман. Уларнинг танасида ўзимни ҳис қилиб кўраман, шунда улар учун нима керак, нима етишмаётганини биламан.\nҲозирги пайтда сиз жамоа мураббийи, психологи ва жамоангизни битта оила, деб олсак, оила бошлиғисиз. Қизларнинг тўғри овқатланиши ва кун тартинини ҳам назорат қиласизми?\n- Жамоамиз мураббийлар штабида ҳаммани ўз вазифаси бор. Кимдир ўз вақтида дам олишга, бошқаси овқатланишга масъул. Қолгани билан катта мураббийлар жамоаси фаолият юритади.\nБу каби мураббийлар штаби фақат терма жамоа қизлари билан шуғулланадими?\n- Ҳа, терма жамоа қизлари билан ишлайди. Биз энг тажрибали мураббийларни терма жамоага йиғганмиз.\nДемак, терма жамоа сафига қўшила олмаган боксчи тажрибали мураббийларнинг сабоқларидан маҳрум бўладими?\n- Терма жамоага мен келгунимча бўлган вақтларни билмайман. Келганимдан кейин, энг биринчи қилган ишим терма жамоа сафига энг маҳоратли мураббийларни йиғиш бўлди. Бугунги кунда аёллар терма жамоасига келган қизлар мана шу каби тажрибали мутахассислар билан фаолият олиб боради.\nТерма жамоага қандай қизлар қабул қилинади? Ўз хоҳишига кўра келиб қўшиладими ёки мусобақалардаги иштирокига қарабми?\n- Мусобақалардаги иштирокига кўра, терма жамоага жалб қиламиз. Уларни Ўзбекистон биринчилигида саралаб оламиз.\nАёллар боксига ҳозир етишмаётган энг катта жиҳат сифатида нимани келтира оласиз. Биламизки, иш бор жойда хато бўлади.\n- Бу ҳақда гапирмоқчи эмасман. Чунки биз етишмовчиликларимизни биламиз ва уларни бартараф қилишга ҳаракат қиляпмиз. Хатоларни гапирадиган бўлсак, бу бизни оқламайди. Шунинг учун, гапириш эмас, ишлаш керак.\nТурсуной Раҳимова Олимпиадада ғалаба қозонган илк ўзбек аёл боксчиси номига сазовор бўлди. Аммо иккинчи баҳсда спортчимизнинг қўли кўтарилиш ўрнига мағлубиятини қайд этишди. Мураббий сифатида бу сизга қандай таъсир қилди?\n- Мен бунга қисқа жавоб бераман. Агар Турсунойни ғалабаси қайд этилмаган бўлса, бунга кўпроқ ўзи сабабчи. Биз хатони ўзимиздан излашимиз керак. Шунда кўпроқ ютуққа эришамиз.\nҲаммага маълумки, қизлар спорти бугун эркаклар спортидан бироз ортда. Бу молиявий жиҳатга боғлиқми?\n- Йўқ, ҳеч қандай молиявий муаммо йўқ. Бир нарсага эътибор беринг, эркаклар бокси ярим аср давомида фаолият юритмоқда. Аёллар бокси эса, яқин 5-6 йилдан буён эътибор марказида. Мен қисқа вақт ичидаги аёллар ютуғини бошқача баҳолаган бўлар эдим.\nАлбатта! Айниқса, бу йил уларнинг ютуқлари нафақат ўзлари, балки биз мухлисларнинг ҳам қувончимизга сабаб бўлди. Самимий суҳбат учун ташаккур. Келгуси мусобақаларда омад тилайман.\nДилноза Мустафоқулова суҳбатлашди\nПознакомьтесь со всеми победителями и призерами олимпийских соревнований по боксу (Фото)\nБаходир Жалолов — чемпион Олимпийских игр Токио-2020!\nБаходир Жалолов в финале!


Шавкат Мирзиёев ва Александр Лукашенко музокаралар ўтказди – Газета.uz\nШавкат Мирзиёев ва Александр Лукашенко музокаралар ўтказди\nЎзбекистон ва Беларусь президентлари Минскда музокаралар ўтказди. Президентлар савдо-сотиқни кенгайтириш, минтақавий ҳамкорлик ва бошқа масалаларда фикр алмашди.\nLotinchada 1 август 2019, 16:58 Сиёсат\n1 август куни Минскдаги Мустақиллик саройида Шавкат Мирзиёев ва Александр Лукашенко тор доирада музокара ўтказди. Бу ҳақда Ўзбекистон президенти матбуот хизмати хабар қилди.\n«Охирги икки йилда Сиз билан биргаликда мамлакатларимиз ўртасидаги муносабатларни бутунлай ўзгартириб юбордик, моҳиятан, уларни янгидан йўлга қўйдик. Шу вақт ичида амалга оширган ишларимиз ўтган 25 йил давомида қилинганидан ҳам ортиқ бўлди. Давлатларимиз ўртасидаги товар айирбошлаш ҳозирги кун талабларига жавоб бермайди, уни изчил ошириб бориш лозим. Сизнинг ҳудудларни ҳамкорлик билан ўзаро боғлаш борасидаги ташаббусингиз — ушбу ташрифнинг ўзига хос жиҳати. Ҳудудлар раҳбарларининг ўзаро ташрифлари бўлиб ўтди, кўргазмалар ва маданият кунлари ташкил этилди. Буларнинг барчаси Беларусга ташрифингиз аҳамиятини янада оширади. Энг асосийси, маҳаллий маъмуриятлар бошлиқлари ҳамкорликка доир кўплаб шартномалар имзолади. Бизнинг ишимиз — йўлни очиб бериш ва биз бунинг уддасидан чиқдик», — деди Александр Лукашенко.\n«Сизнинг Ўзбекистонга амалга оширган тарихий ташрифингиздан, музокараларимиздан сўнг мамлакатларимиз ўртасидаги ҳамкорлик барча соҳаларда янги ва аниқ мазмун билан бойиди, ва бу ўз меваларини бермоқда. Давлатларимиз ҳудудлари ўртасида сермаҳсул алоқалар йўлга қўйилгани бунга ёрқин мисолдир. Биз ўзаро алмашинувлар учун яхши пойдевор яратдик. Барча даражаларда ҳамкорлик қилишга истак бор. Бугун биз эришилган натижаларни таҳлил қилишимиз, шунингдек, истиқболда муваффақиятли ҳамкорлик қилиш мумкин бўлган ўсиш нуқталарини биргаликда белгилаб олишимиз муҳим», — деди Шавкат Мирзиёев.\nМазкур ташриф икки томонлама алоқалар тарихида Ўзбекистон президентининг Беларусга илк расмий ташрифи экани алоҳида таъкидланди. Музокараларда ўзаро ҳамкорликнинг долзарб масалалари атрофлича муҳокама қилинди.


Ўрхон Камол. Китоб савдоси (ҳикоя) | www.ziyouz.uz\nБош саҳифа Жаҳон насри онлайн антологиясиЎрхон Камол (1914-1970; Туркия)Ўрхон Камол. Китоб савдоси (ҳикоя)\nОдам, китобларини сотишга аҳд қилди.\nБутун кеча кроватида ағанаб чиқди. Ҳеч уйқуси келмади. «Китоб сотиш!» Кўнгли ғаш бўлиб, ниҳоят соат учларга бориб ухлай олди. Эрталаб турганда икки чаккаси зирқирарди. Ташқарига чиқди. Юз-қўлини ювди. «Лекин китоб сотиш!..» Чаккадаги оғриқ ҳамон босилмасди. Ховлига чиқди, кирди, кийинди. Ойнага қараб ўз аксини кўрмади. «Китоб сотиш!» У сочини тараркан, тароқ этга ботди ва териси шилинди… «Ҳа, барибир китобларни сотиш керак!»\n— Нима қиляпсан ўзи, жоним? Қара, тосга туртилиб, сувни тўкиб юбординг! — деди хотини.\n— Сувни мен тўкиб юбордимми? Пардон!\nКитоб сандиғининг олдига бориб ўтирди. Булар унга нақадар яқин эди-я! Ҳар бир китобда ундан, унинг фикрларидан бирон нарса қолган… Ҳар бир китобнинг варақ четларига қўшимча, белги, мулоҳазалари қўйилган… Ёки ёққан жумлаларнинг ости чизилган…\n— Бугун сотади-а, ойижон? — деб секингина сўради қизча онасидан.\nОна қизига ҳўмрайиб қўйди. Қизча жим бўлиб қолди. Лекин нега? Ахир нима қилсин, унинг қорни очган эдида! Китоб қорин тўйдирмайди-ку…\nВой-бў, қанча китоб-а! Сотаверсин, ҳаммасини сотсин. Агар отасининг ўрнида у бўлгандайди, ўйлаб ўтирмай сотаверарди…\nОдам китобларини ажратиб ўтирарди. Қизча отасига яқинлашди. У бир нарса сўрамоқчи, аммо отасининг жахли чиқмасмикан?\nОтаси жилмайди… У тишлари орасидан ҳуштак чалар эди… Гоҳ-гоҳ бошини чайқар, варақлаб-варақлаб бир нарсаларни ўқир, кулиб қўярди. Кейин китобни ёпиб хўрсинди-да, иккинчи тарафга қўйди.\n— Дадажон! — деди қизча секингина қўрқув аралаш.\nМана, Толстойнинг «Уруш ва тинчлик» китоби. У Толстойни жуда ҳам севарди. Дарвоқе, унинг ўзида Толстойга ўхшашлик бир нарса бор… Мана, «Менинг университетларим», Айниқса буниси… унда Горькийга ҳам ўхшаш бир нарса бор… Эҳтимол бу Горькийдай оғир ҳаёт кечирганидандир…\nҚизчанинг юраги дук-дук урарди. Ахир қорни оч-ку… Очдан-оч ўтириб бўладими? Қорни очди, очди, очди… Демак бу китобларни сотади… Лаънат-эй ҳаммасига ҳам…\nКитобларни айирди, газетага ўради, ўрамларни каноп билан маҳкам боғлади. Икки ўрам китоб икки қўлтиғида, уйдан чиқар экан:\n— Тушликка ҳеч бало йўқ! Қайтишингда иккита нон, қоқ гўшт ва тухум опкегин, — деди хотини.\nҚизчанинг сўлаги оқиб кетди.\n— Ойижон, лимонам ол десангиз бўлмасмиди? Лимонсиз чой яхши бўлмайди-ку! — деди отаси чиқиб кетгач ва ютиниб қўйди.\n— Ойижон, қорним жуда-жуда очди. Бугун ҳамма гўштни ўзим еб қўяман!\nКуннинг қизиғида китоб қўлтиқлаб олган Одам аста-секин борарди. Уни қайғу эзган, руҳсиз ва паришон.\nОлдидан юк машиналар ўтар, таксилар виз-виз учарди… «Аммо лекин, китобларни сотиш керак?.. » У ўйга чўмган, ёнидан ҳар хил одамлар: хароб, башанг кийинган, ғоят гўзал хотинлар ўтиб кетарди. «Унга барибир, китобларни сотиш керак!»\nНеча муюлишлардан қайрилиб, кўчалардан ўтди.\nКитобларини бир дўстига сотмоқчи эди. Улар бир мактабда, бир синфда, бир партада ўтириб ўқишган эди. У бахтга ишонмаганлиги учун, дўсти «Автомобиль агентлиги»нинг хўжайини бўлиб қолганда ҳам, тасодиф холос, деб қўйди. Лекин на бўлса бўлсин, бу дўсти бошқа ўртоқларига ўхшамади. У эҳтимол пул билан ҳам ёрдам бериши мумкин эди. Аммо бунга унинг ўзи кўнмайди-да. Шунинг учун у: «китобларингни олиб келчи. Ҳаммасини жамлаб ҳисоблаймиз-да, ўн икки процент чегириб ташлаймиз» деган эди. Шундай қилиб қашшоқ дўстининг иззат-нафсини камситмади. Одам дўстининг идорасига кирди. Кошкийди кирмаса. У ерда Наждат ўтирарди. Наждат ҳам мактабдош ўртоғи. Бир мактабда, бир синфда ўқигану, аммо у, бошқа партада ўтирарди. Наждат ҳозир доктор. У-чи?\nОдам ҳанг-манг бўлиб қолди. Наждат ҳали-ҳали аввалгидай. — Устида яхши тикилган костюм, лабида нафратомиз кулгу… «Наждат китобларни сотиб, иккита нон ва қоқ гўшт олишимни билиб қолади» деган фикр хаёлидан ўтди. Унинг келганини Хайри кўрган эди.\n— Хўш, китобларингни олиб келдингми?\nНаждат ҳали ҳам кинояли нафратомуз қараб турар, кўзлари китоб ўрамларига қадалганди. Ажабо, Хайри унга: «Менга китобларини ўз нархидан ўн икки процент арзонга сотмоқчи… Ачинарли ҳолга тушиб қолибди. Раҳмим келди… Китоблари керак ҳам эмас-у, озгина бўлсада ёрдам-да» деганмикан-а? Ҳар ҳолда айтганга ўхшайди… Айтган, бўлмаса Наждат китобларга бундай кўз билан қарармиди?\nХудди шу вақтда Хайри доктор Наждатга китоб ҳақида гап очди. Унинг қулоқлари шанғиллаб, кузлари тиниб кетди. Хаёлида Наждат билан дўсти гоҳ узоқлашиб, гоҳ яқинлашаётгандай, яна яқинлашиб, яна узоқлашаётгандай пириллаб айлана кетдилар…\nНаждат ҳамон тикилиб турарди. Унинг кўзлари кўмкўк ва ҳийлакор.\n— Йўқ! Китобларимни сотмасликка қарор қилдим, — деди у, бирданига.\nУлар тикилиб туришар… Наждатнинг кўм-кўк ва хиёнаткор кўзлари ғам босгандай кўринди.\n— Иш топдим. Китобларни сотиш фикридан қайтдим.\nУлар бир нарсалар сўрашди, у гапираверди, гапираверди, улар сўрашаверди. У алланималарни гапириб бердики, қаршисида ўтирганлар ўринларидан турди, у ҳам турди. Биргаликда бир ресторанга боришди. Қоронғироқ ва салқингина ресторан… У ҳамон ўйчанди. Ортиқ хаёлига иккита нон ва қоқ гўшт келмасди. Йўқ, келмасдимас — келарди, лекин бўлаётган воқеалар унинг ўзига бўйсунмасди.\n— Ойижон, пешин бўлди-ку. Дадамлар ҳеч келмаяптила-ю… — дейди қизча.\n— Келади қизим, келади, сабр қил!\n— Ҳеч, чидолмийман, қорним оғриб кетяпти, худди деворлар қимирлаётганга ўхшаб кетяпти.\nХотин эрининг ҳали-бери келмаслигини биларди. Китобларни сотган бўлсайди, аллақачон келган бўларди. Эри ишлаган вақтларда уйим-жойим деб куйиб-пишишлигини яхши биларди. «Албатта, олмаганлар… Лаънатилар!.. Инсонлар нега бунчалик тош бағир-а? Биз уларга нима ёмонлик қилдик? Қанча-қанча меҳмонхоналари, боғ-роғлари, автомашиналари бор… «Ахир нега эрини фабрикага ишга олишмайди? Қизғанадиларми?» Хотин мийиғида кулиб қўйди: «Қизғанадилар, ҳақиқатан қизғанадилар!»\n— Уҳ, ойижон, дадамлар келмайдилар дедим, келмайдилар!\n— Келади қизим, албатта келади, сабр эт!\nХотин қўшнисидан қарзга яримта нон олиб чиқади. Қизча нонни ана-мана дегунча очкўзлик билан еб қўяди.\nСоат кетидан, соатлар ўтиб, кеч бўлади. Қизчанинг яна қорни очиб, уйқу босади. У кроватга чўзилади, онаси устига ип шолча ташлаб, қўшнилариникига чиқиб кетади. Зора битта-яримтаси нарса тикдирибми ёки полми, кирми ювдириб қолса…\nЭшик ланг очилади. Китоб қўлтиқлаган Одам кўринади. Гандираклаб-гандираклаб маст-аласт ичкарига киради. Хонасига ўтади. Уй ўртасида туриб қолади. Кулимсираб қўйиб бош чайқайди. Ойна олдига келади, ухлаб ётган қизини кўриб қолади. У томон юраркан қўлтиғидаги китоб ўрамларининг бири ерга тушиб кетади. Жаҳл билан иккинчи ўрамни ҳам улоқтиради. Оёқлари билан тепади:\nҚайтиб ойна олдига келади ва ўз-ўзини синчиклаб қарайди: юзи сўррайиб соқоли ўсиб кетган. Ич-ичига кириб кетган, қон қуйилган кўзлар… «Эркакмиш? Шуям эркакми… Оила боши… Севмаса ҳам ҳақли!» Бир уриб ойнани синдиради. Ойна парчалари жаранглаб полга тушади-да, қиз уйғониб кетади. Дадаси қўллари белида, ойна парчаларига тикилар ва оёқлари билан топтарди.\nОдам қизига қарайди, у ҳам кўнглига ёқмайди.\n— Риёкорлик қилма!\nҚиз қўрқув ва даҳшат тўла кўзларини отасидан олмасди.\nОтаси тинмай гапирарди:\n— Сенлар мени севмайсиз, сен ҳам, онанг ҳам… мени севмайсизлар! Ёлғон гапирасизлар, ёлғон!\n— Худо ҳаққи яхши кўрамиз дадажон… Мен сизни жудаям яхши кўраман…\n— Ёлғон гапирасизлар, на сен, на онанг мени заррача бўлмасин севмайсиз! Сенларга мен ўлиб қўя қолсам, яна ундан кейин…\n— Ойимлар яхши кўрмасаларам, мен жуда яхши кўраман дадажон…\n— Ишсиз отани, ишсиз эрни ҳам севадиларми?\nҚиз йиғлайди. У дадам жинни бўлиб қолибди, деб ўйлайди. Отаси бўлса ҳамон гапирарди.\n— Шу маҳалда қаерда юрибди? Ким билади? Қўшнилариникида эдим дейди-да! Мени алдашга тушади, алдадим деб ўйлайди.\nҲамма ёқни қоронғулик босди. У гандираклаб кетиб, деворга суяниб қолади. Эсига келмайдими ёки ортиқча исрофгарчилик бўлмасин дейдими, чироқни ҳам ёқмайди. Борган сари ўзини ёмон сезади. Боши айланади…\nХотин уйга қайтганда, алламаҳал бўлган эди. У чироқни ёқиб, полда ётган эрини кўрди. У китоб ўрамларидан бирини бошига қўйиб олганди… Қизи ўтирган ерида ухлаб қопти.\nХотин чуқур уҳ тортди ва очиққанини яна ҳам қаттиқроқ сезди.\nТуркчадан Тоҳир Иброҳимов таржимаси\n← Аввалги Аввалги Муҳиддин Омон (1963)\nКейинги → Кейинги: Рашида Исмоилий (1941)


Янги йилдан Ўзбекистонда ўғирланган машинани узоқдан туриб тўхтатиш имкони пайдо бўлади\nКеласи йилдан бошлаб ўзбек милицияси автотранспорт воситаларига машина ўғирлашга қарши электрон масофадан бошқариш тизимини ўрнатади.\nБу ҳақда ИИВ ҳузуридаги "Қўриқлаш" бирлашмасидаги манбасига таяниб, Sputnik Ўзбекистон сайти хабар қилди.\nАйтилишича, 2016 йил давомида бирлашма мутахассислари 12 автомобилда ўғирликка қарши қурилмани синаб кўришди ва у синовдан муваффақиятли ўтган.\n"Тизимнинг ишлаши қуйидагича. Мижоз сўровига асосан автомобилга қурилма ўрнатилади. Автомобил олиб қочилганида унинг эгаси бу ҳақда бизга хабар беради. Мутахассисларимиз компьютер дастури ёрдамида транспорт воситасининг қаерда эканлигини аниқлашади. Шундан сўнг машина эгасининг талаби билан машина масофадан туриб ҳаракатдан тўхтатилади, машина ўғриси эса қўлга олинади. Тизим ҳаттоки машинани ким бошқараётганини кўриш имконини ҳам беради", - деган Sputnik Ўзбекистон сайти манбаси.\nУнинг айтишича, хусусий секторда мазкур хизмат 2017 йилдан бошлаб йўлга қўйилиши режалаштирилган. ИИВ ҳузуридаги "Қўриқлаш" бирлашмаси 1700 комплектдан ортиқ қурилма сотиб олган. Ҳозирда мазкур хизматни кўрсатиш бўйича тарифлар ишлаб чиқилмоқда. Манбанинг таъкидлашича, хизмат ҳақи унчалик қиммат бўлмайди. "Биз нархни ойига 20-25 минг сўм атрофида белгилашни режалаштирмоқдамиз. Сигнализация ўрнатиш билан солиштирганда, бу унчалик қиммат эмас", деган ИИВ ҳузуридаги "Қўриқлаш" бирлашмаси вакили.


«Президент ҳам «Пахтакор»га мухлислик қилади» - Алишер Усмонов\nПайшанба, 20 Декабр\nАсли келиб чиқиши ўзбекистонлик бўлган россиялик миллиардер Алишер Усмонов Россиянинг Forbes нашрига интервью берди. Унда тадбиркор «Пахтакор» футбол клуби ҳақида баъзи маълумотлар билан бўлишди.\nForbes: «Ўзметкомбинат» ва «Ўзиккиламчиранглиметалл» SFI гуруҳи томонидан бошқарилмоқда. Компания кузатув кенгашининг раиси - миллиардер Фаттоҳ Шодиевнинг қариндоши Бобур Шодиев. SFI - бу Фаттоҳ Шодиевнинг гуруҳими?\n«Йўқ, бу нотўғри. SFI унинг акаси, менинг дўстимнинг оиласига тегишли. Бизнинг «Металлоинвест» компаниямиз унинг компанияси билан ишлайди. Яқинда SFI «Пахтакор» ФКнинг 80 фоизини сотиб олди. Биз бу жамоага ишқибозлик қиламиз. Президент ҳам бу клубнинг мухлиси.\nАлбатта, биз уни қайта тиклашни истаймиз - аввалига Осиё чемпиони бўлишини, кейин эса жиддий кубоклар учун кураш олиб боришини. Агар SFI «Пахтакор»ни ривожлантирса, мен тушунадиган ва менга ёқадиган нарсани қилса, унда мен барча имкониятларим билан ёрдам беришга тайёрман. Аммо, бу мен «Пахтакор»нинг акциядори ёки эгаси бўлишни хоҳлайман, дегани эмас», - дейди Усмонов.


Ўзбекистонда коронавирус: 9 ноябрь асосий хабарлари\nСутка давомида 149 кишида коронавирус аниқланди, Ўзбекистонда коронавирус инфекцияси қайд этилганлар сони 68 223 нафарни ташкил қилмоқда.\nТОШКЕНТ, 9 ноя — Sputnik. Sputnik Ўзбекистон республикадаги эпидемиологик вазият тўғрисида асосий хабарларни тўплади.\nГамалея маркази ижтимоий тармоқларда “Спутник V” ҳақида маълумот беришни бошлайди\nБир сутка давомида 149 кишида коронавирус аниқланди, Ўзбекистонда коронавирус инфекцияси қайд этилганлар сони 68 879 нафарни ташкил қилмоқда.\nЯнги касалланиш ҳолатларининг: 77 нафари Тошкент шаҳрида, 9 нафари Тошкент вилоятида, 5 нафари Бухоро вилоятида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nБугуннинг ўзида 136 нафар бемор тузалди. Республика бўйлаб жами соғайганлар сони 66 107 нафарга етди. Соғайиш кўрсаткичи 96 фоиз.\nАйни пайтда 2 186 нафар беморга белгиланган стандартлар бўйича даво чоралари кўрилмоқда.\nЎзбекистонда жами 586 киши пандемия қурбони бўлди.\nҚурбанов Мурад Исмаилович Қорақалпоғистон Республикаси Соғлиқни сақлаш вазири этиб тайинланди.\nДунё бўйлаб инфекцияни юқтириб олган кишиларнинг сони 50,4 миллиондан ошди, сал кам 1,3 миллион киши вафот этди, 33,0 миллиондан ортиқ киши тузалди. Энг кўп ҳолатлар АҚШда (9,9 млн), Ҳиндистонда (8,6 млн), Бразилияда (5,7 млн).


Соғлом ва билимли авлод – эл келажаги\nЯқинда ижтимоий ҳаётимиз даражасига ҳал қилувчи таъсир кўрсатадиган омилларнинг бирига оид тадқиқот натижаларини акс эттирувчи статистик маълумотларга кўзим тушиб қолди:\nБугунги кунда олий ўқув юртларига грант асосида ўқишга кирган ёшларнинг 5 фоизи машғулотлар бошланмай туриб, ўқишдан бош тортар экан. 15 фоизи машғулотларнинг биринчи ярим йили якунига кўра ўзлаштиролмаслиги туфайли ўқишдан чиқарилар, 50 фоизи эса ўзи хоҳлаган касб, мутахассисликка ўқимаётган бўлса ҳам, грант учунгина, бир амаллаб ОЎЮни тугатар, аммо бу соҳада ишламас экан. Олий маълумот олган мутахассисларнинг атиги 30 фоизигина ўзи танлаган касб эгаси бўлар экан.\nБу муаммоли мисолни келтиришдан мақсад – таълим тизимида олиб борилаётган ислоҳотлар, муаммо, қийинчилик ва уларни ҳал этишнинг айрим йўллари ҳақида мулоҳаза юритиш. Биз хоҳласак ҳам, хоҳламасак ҳам жаҳон миқёсидаги ижтимоий ҳаётда юз бераётган ўзгаришлар ўз таъсири ва тазйиқини бизга ҳам ўтказади, ўтказмоқда ҳам. Шундай давр келдики, оламнинг иқтисодий, сиёсий ва ижтимоий қиёфаси кун сайин турланмоқда, ўзгараверади ҳам. Шундай экан, биз, ҳар бир қозоғистонликка, ўз дунёқарашимизни Ватанимизнинг ривожланиши ва тараққиёти учун хизмат қиладиган даражада ўзгартирмоғимиз керак бўлади. Чунки, инсоннинг ўй-хаёли қаергача етса, унинг оёғи ҳам шу ерга етади, деб бежиз айтилмаган.\nЭлбошимиз Н. Назарбаевнинг “Келажакка йўлланма: маънавий янгиланиш” дастурий мақоласида белгиланган вазифаларнинг амалга ошиши ҳозирги давр талабига ўзига хос жавобдир. Ундаги олтита йўналишнинг бири – “Таълимнинг тантанаси” деб аталади. Бу бежиз эмас. Тезкор замонимиз талабига кўра таълимнинг етакчи ролига тобора юқори аҳамият қаратилмоқда. Билимли инсонлар, етук мутахассислар муваффақиятга эришадилар. Шунинг учун жаҳонда юз бераётган оламшумул ўзгаришларга жавобан деярли барча давлатлар ўз таълим тизимларини ислоҳ қилмоқдалар. Хўш, Қозоғистонда олиб борилаётган бу ислоҳотлардан кутиладиган натижа қандай? Уларнинг муқаррар кафолатланган бўлиши учун бу соҳада қандай ҳал қилувчи масалалар ўз ечимини топмоғи керак?\nКелажак дастури “Тафаккурнинг тикланиши” концептуал ҳужжатида таъкидланганидек, “яқин ўн йилларда ҳозирги мавжуд кўпгина мутахассисликлар эҳтиёж бўлмаганлиги сабабли йўқ бўлиб кетиши мумкин. Аксинча, ҳозирга ноъмалум янги касблар пайдо бўлиб, уларни эркин ўзлаштириб оладиганлар муваффақият қозонади.\nЯқин 20-25 йил муқаддам таълимнинг вазифаси “ўқувчилар олган билимларини ҳаёт билан боғлай олиш”, 10 йил муқаддам “ўқувчига функционал, ҳаётда асқотадиган билим бериш” асосий мақсад бўлган бўлса, бугун фақат буларнинг ўзи камлик қилади. Асосий масала ўқувчи билимининг ҳажми эмас, балки улар ўзларида бор билимдан ҳаётда фойдалана олишлари, уни мунтазам такомиллаштириб боришларидадир.\nБу нима дегани? Мавжуд муаммони ҳал қилиш, масаланинг ечимини топиш, борлиққа инкорни инкор нуқтаи назаридан қарашга (бу азалдан инсоният тараққиётига таъсир қилувчи омил ҳисобланиб келган) боғлиқ бўлади, дегани.\nЭнди мақоламизнинг бошида келтирилган икки фикр ва муаммо, уларнинг ечими бўйича айрим ўйлар, тизимдаги ислоҳотлар муваффақиятли амалга ошиши учун зарур шарт-шароитлар ҳақидаги мулоҳазаларни айтиб ўтмоқчи эдим:\n1. Шаҳар ва қишлоқ мактаби ўқувчиларининг бўш вақтини ташкил қилишдаги тафовут сақланар экан, уларнинг билим сифатида ҳам фарқ қолаверади. Бу муаммонинг маълум қисмини яқинда Таълим ва фан вазирлиги томонидан эълон қилинган, сифатли билим олишда ўқувчиларга хизмат қиладиган ресурсларнинг ҳамма мактабларда баробарлаштирилиши дастури учун 75 млн. АҚШ доллари кўламида маблағ ажратиш орқали ҳал қилиши мумкин. Ресурслар ҳақида гап борганда, биринчи навбатда дарсликлар масаласини ҳал қилиш керак, деб ўйлайман. Дарсликка қўйиладиган бугунги талаб, фандаги янгиликлар ҳамда ўзгаришлар кескин ва тез юз бераётган объектив сабабларга кўра тўлақонли билим олиш манбаи бўла олмайди. Шунинг учун дарслик мазмунидан ўқувчи қўшимча янги ахборотни қай йўналишда ва қай тариқа излаши кераклиги ҳақида маълумотлар оладиган бўлиши ҳам керак.\n2. Мактаб ўқувчиси интилиши учун энг юқори рағбат – “Олтин белги”нинг бугунги кунда битирувчи учун ҳеч қандай имтиёзи йўқ. Бунинг сабаби, кўплаб қўлбола сохта медалистларни “ясадик”. Ана шу даражага етказган сабаб ва оқибатларни таг-томири билан йўқ қилиш ўрнига, осонгина йўл танланди. Машаққатли меҳнати эвазига муваффақиятга эришган ўқувчи ва устоз ҳам қалбаки натижани қўлдан ясаганлар билан бир қаторга тушиб, “айбдор”га айланиб, жафо чекди. Бу сохталик билан курашнинг энг самарасиз ва шу билан бирга, зарарли йўли деб ўйлайман. Деҳқон экин эккан ернинг ёввойи ўтини тозалаб ташлаш ўрнига, умуман экин экмай қўяқолинг, дейишдек гап бу, менинг наздимда.\n3. Кўплаб мактаб битирувчиларининг бор ўйи тестда яхши натижа кўрсатиш бўлиб қолгандек, гўё. Шу муносабат билан баъзи мактаб раҳбарлари ва ўқитувчилар ҳам давлат андазасига асосан тасдиқланган ўқув режасини “тестда натижа берса бўлди”га мослаб, қайта бичиб олдик. Ўқувчини мантиқан ўйлашга, шахс сифатида шаклланишга, бошқаларга касри тегмайдиган тарбия ва билим олиши учун аҳамиятли фанлар борлигини “унутдик”, фарзандларимиз жамият олдидаги бурчи ва ўзининг олдида турган вазифа ҳамда талабларни унута бошлади.\n4. Умуминсоний ва миллий қадриятларга асосланган тарбия жараёни тизими ишлаб чиқилиши керак. Тарбия элементларининг дарс мавзулари мазмунига киритилиб юборилгани, аниқ мақсадга йўналтирилган синфдан ва мактабдан ташқари ўтказилиши керак бўлган тадбирларни қисқартириш дегани эмас. Бунинг учун Элбошимизнинг “Келажакка йўлланма: маънавий янгиланиш”, “Буюк Даштнинг етти қирраси” дастурий мақолаларидан келиб чиқадиган вазифалар ва имкониятлардан самарали фойдаланишимиз керак. Шундагина ўқувчиларимиз бошқани алдамайдиган, ўзганинг ҳақига хиёнат қилмайдиган, муттаҳамликдан холи, билимли, меҳнатсевар, соғлом ва пок инсон бўлиб етишишлари мумкин.\n5. Ўқувчи билими сифатини давлат томонидан назорат қилиш такомиллаштирилиши даркор. Унинг асосини боланинг прагматиклиги ташкил этиши, ўзгаришларни тез қабул қилиб, унга мослашиб ҳаёт кечира оладиган даражада тарбиялаш керак. Келажакда жамиятимизда рақобатбардош ўрта махсус билим ҳам ҳал қилувчи аҳамият касб этиши мумкинлигини унутмаслигимиз лозим. Турмушимиз фаровон бўлиши яхши электрчи, чилангар, дурадгор, сантехник, қурувчи, пардозловчи, токарь, тикувчи, моҳир ошпазлар каби “олий маълумоти йўқ” мутахассисларга боғлиқ бўлмайди, деб, ким айта олади?! Элбошимизнинг бу йилги Мактубида “Иш топиш, ишга жойлашиш имконини бермайдиган дипломнинг кераги йўқлиги” таъкидланди. Миллатнинг йўқ бўлиши учун таълим сифатини сусайтириб, ўқувчиларни имтиҳонларда алдашларига йўл қўйилса, шунинг ўзи етарли экан. Шундай қилинса, бемор саводсиз шифокор қўлидан жон таслим қилар, муҳандис қурган иморат вайронага айланар, иқтисодчининг қўлидаги халқ мулки талон-торож, ҳуқуқшуноснинг қўлида адолат поймол бўлар экан.\nПрезидентимиз Н. Назарбаев томонидан эълон қилинган Қозоғистоннинг тараққиётини таъминловчи қатор стратегик дастур ва режалар муваффақиятли амалга ошиши учун илғор таълим тизимининг бўлиши жуда ҳам муҳим. Шунинг учун ҳам Элбоши таълим мазмунини янгилашга оид ислоҳотларнинг асосий қисмини 2021 йилгача тўлиқ якунлаш вазифасини қўйди. Келтирилган фикрларда акс этган айрим масалалар ечимини топиши учун изчиллик ва вақт, айримларига маблағ, бошқаларига сабот ва машаққатли меҳнат керак бўлади. Албатта, ҳал қилувчи ҳаракатлантирувчи куч – бу ўқитувчи бўлиб қолаверади.\nЎсмонали ҚОДИРОВ, ҚР халқ таълими аълочиси, Тўлебий туман ўзбек этномаданият бирлашмаси раиси, 2018-11-29, 09:34 271


Роналду собиқ севгилиси, калтакесак ва Сальвадор маҳбуслари – ҳафта сурати\n16:16 14.09.2020 (Янгиланган 17:04 14.09.2020)\nЎтган ҳафта 5-11 сентябрь кунлари жаҳоннинг етакчи халқаро фото-агентликлар ва ОАВлар томонидан тасвирга олинган энг ёрқин суратларни эътиборингизга ҳавола этамиз.\nКриштиану Роналдунинг собиқ дугонаси, италиялик модель Элиза Де Панисис Венеция 77-чи кинофестивалида\nЖулиан Ассанж тарафдори митингда, Лондон, Буюк Британия.\nКалифония штатида ўрмон ёнғини\nМосква шаҳари куни, "Коломенское" паркада XVI-XVII аср саҳна либосларида.\nМинск, мухолифат норозилик акцияси иштирокчиси.\nБелоруссия президенти Александр Лукашенко россиялик журналистларга интервью чоғида.\nЧерногория парламент сайловларидан сўнг митинг иштирокчиси.\nҲиндистон, Калькутта яқини, фермер велосипедда сув лилияларни олиб кетмоқда.\nПортленд, полиция намойишчиларни тарқатмоқда.\n© REUTERS / Maciek Jazwiecki/Agencja Gazeta\nВаршава полицияси Extinction Rebellion намойиш иштирокчисини қўлга олмоқда.\nСальвадор Quezaltepeque қамоқхонасидаги жиноий гуруҳ аъзолари.\nФранциялик овчи-аёл Жоанна Клермон Перпиньян яқинида, фотосессия\nБангкок, Pet Expo Thailand аёл гекконлар билан.\nИспаниялик дизайнер Андрес Сард либослар тўплами намойиши. Мадрид - Mercedes Benz Fashion Week.\nХитой ҳарбий хизматчилари - Type 96 танкида. "АрМИ-2020" ўйинлари.\nДональд Трамп тарафдорлари, Смит-Рейнольдс аэропорти, Уинстон-Салем, АҚШ.\nКамбоджа, ўқувчи дезинфекция туннелдан ўтмоқда.\nСенегал, фуқаро Кеур-Массар кўчаларидан қўлбола ясалган қайиқда кетмоқда.\n19:01 29.09.2020 (Янгиланган 19:16 29.09.2020)\nБодибилдер аёллар Саудия Арабистони пойтахти - Ар-Риёд шаҳрида коронавирус пандемияси шароитида тренажер залда машқ қилмоқда.\nСпорт машғулотлар давомида тасвирга олинган суратларни эътиборингизга ҳавола этамиз.\nТренажер залда аёл машқ қилмоқда, Саудия Арабистони.\nТренажер залда аёллар машқ қилмоқда, Саудия Арабистони.\nБодибилдер спортчи Файруз Аль-Омари тренажер залда.\nСпортчи Ясмина Реҳаб тренажер залда машқ қилмоқда, Саудия Арабистони\nМураббий аёл Реҳам Салҳиеҳ тренажер залда машқ қилмоқда, Саудия Арабистони.\nАёллар тренажер залда машқ қилмоқда.\nАёллар тренажер залда машқ қилмоқда. Спортчи Файруз Аль-Омари.\nСаудия арабистонлик аёл машқ қилмоқда.


Диққат! Янги рукн: Таклиф - Ўзбекистон овози газетаси\nДиққат! Янги рукн: Таклиф\nПрезидент Шавкат Мирзиёев 12 июль куни парламент аъзолари, сиёсий партиялар етакчилари, ижро ҳокимияти вакиллари, маҳаллий Кенгашлар депутатлари иштирокида ўтказган видеоселектор йиғилишида мамлакатимизда демократик ислоҳотларни том маънода изчил ривожлантириш бўйича чуқур таҳлилий фикр-мулоҳазаларни билдирди. Тараққиётимизни жадаллаштириш, ҳаётимизни фаровонлаштириш билан боғлиқ муҳим масалаларда ташаббус кўрсатмаслик, таклиф билдирмаслик асосий камчиликларимиздан бири экани алоҳида таъкидланди.\nДарҳақиқат, хилма-хил фикрлар, ранг-баранг таклифларсиз ҳеч бир соҳа кўнгилдагидек ривожланмайди. Бугун ҳар биримиз ўз фаолиятимизни танқидий нуқтаи-назардан қайта кўриб чиқишимиз, муаммоларга ечим топиш йўлларини қидиришимиз талаб этилмоқда. Хўш, миллий парламентимиз ҳақиқий демократия мактабига айланиши учун нима қилиш керак? Сиёсий партиялар фаолиятини кучайтириш нималарга боғлиқ, деб ўйлайсиз? Депутатлар масъулият ва ташаббускорлигини ошириш учун нима қилмоқ керак? Турли соҳалардаги камчиликларнинг асосий сабаблари нимада ва уларни бартараф этиш учун қандай йўл тутиш зарур?..\nМазкур рукн остида шу каби муҳим масалалар ва мавзулар юзасидан таклифлар бериб бориш ниятидамиз. Ҳурматли парламент аъзолари, барча даражадаги депутатлар, партиямиз фаоллари, муҳтарам профессорлар, академиклар, азиз ёшлар, сизларнинг фикр-мулоҳазаларингиз ва таклифларингизни кутиб қоламиз.\nҳақиқий таянчимизга айланиши керак\nЎЗБЕКИСТОН ХДП ТОШКЕНТ ВИЛОЯТ КЕНГАШИ РАИСИ:\n— Президентимиз маърузасида сиёсий партиялар, депутатлар фаолияти бўйича билдирилган танқидий-таҳлилий фикрлар ҳаммамизни мудроқ кайфиятдан уйғонишга ундади. Видеоселектор йиғилишидан кейин шу пайтгача шуғулланган ишларимиз, ўтказган тадбирларимиз ва лойиҳаларимизни яна бир бор таҳлил қилиб кўрдим. Партиямиз Сайловолди дастурида белгиланган вазифаларни бугун қўйилаётган талаб билан ўзаро солиштирдим. Тўғриси, дастуримиз, иш режаларимизни кўздан кечириб, фаолиятимиз асосан умумий, баландпарвоз тадбирлар ўтказиш билан чекланганига, замондан орқада қолаётганимизга амин бўлдим.\nКамчиликларимизнинг асосий сабабларидан бири — бошланғич партия ташкилотларимиз, аъзоларимиз билан алоқани мустаҳкамлашга жиддий эътибор қаратмаганимизда, деб биламан. Биз одатда бошланғич ташкилотлардан кўпроқ расмиятчилик кайфиятидаги тадбирларни белгиланган вақтда ўтказишни, аъзолар сонини кўпайтиришни кутамиз. Бошланғич ташкилот фаолиятига аъзолар сонига қараб баҳо беришга ўрганиб қолганмиз. Лекин улардан, фаол аъзоларимиздан: «Дастурларимизни такомиллаштириш масаласида қандай таклифларингиз бор, қандай ташаббуслар билан чиқсак бўлади?», деб сўрамаймиз.\nДавлатимиз раҳбарининг маърузасида сиёсий партиялар ўз дастурий мақсад ва вазифаларини, мафкуравий соҳадаги ишларини қайта кўриб чиқиб, уларга зарур ўзгартиш ва қўшимчалар киритиши, бунда жаҳон тажрибасини ўрганиш, халқаро ҳамкорликни кучайтириш фойдадан холи бўлмаслиги алоҳида таъкидланди.\nШундан келиб чиқиб, бошланғич партия ташкилотлари, фаол аъзоларимиздан фаолиятимизни кучайтириш билан боғлиқ масалаларда эркин таклифлар олиш механизмини яратиш ҳақида ўйлаб кўришимиз керак.\nМаълумки, партиямиз сафида улкан ҳаётий тажрибага эга инсонлар, турли соҳаларда юқори натижаларга эришаётган мутахассислар, замон билан ҳамнафас фикрлайдиган истеъдодли ёшлар оз эмас. Уларнинг фикрлари, таклифлари асосида иш тутиш партиямиз учун жуда зарур.\nШундай қилсак, аъзоларимизнинг фаоллиги ошади, фуқаролик позицияси мустаҳкамланади. Энг муҳими, бошланғич партия ташкилотларимиз ҳақиқий таянчимиз ва суянчимизга айланади.


Камтар клуби “Бавария”нинг юлдузли таркибидан футболчи олади\n27 апрель, 2021, 17:17\nТеглар:Бавария | Вест Хэм\nИнглизларнинг мақсади жиддий...\nАнглия премьер-лигасининг ўртамиёна клубларидан ҳисобланган “Вест Хэм” ёзги трансферлар вақтида юлдуз даражасидаги футболчини харид қилишга бел боғлади.\nЛондонликлар жорий мавсумни муваффақиятли ўтказмоқда ва айни пайтда премьер-лигада бешинчи ўринни эгаллаб турибди.\n“Вест Хэм” Чемпионлар лигасига йўлланма берувчи тўртинчи ўринда бораётган “Челси”дан атиги уч очкога ортда қолмоқда. Бу жамоа келаси мавсум Еврокубокларда қатнашиши мумкинлигини инобатга олиб, таркибини кучайтиришга ҳаракат қилади.\nАна шу мақсадда “Ветс Хэм” раҳбарияти “Бавария” ярим ҳимоячиси Корентен Толиссони Лондонга кўчириб келмоқчи. Улар тез орада трансфер бўйича Бундеслига чемпиони билан музокара бошлайди.\n26 ёшли Толиссо жорий мавсумда 14 та учрашувда иштирок этиб, битта гол уришга муваффақ бўлди. Франциялик футболчи “Бавария”нинг асосий таркибига киришга қийналаётгани боис, жамоасини ўзгартириши кутилмоқда.\n"Манчестер Сити" "Атлетик" футболчиси учун курашга қўшилди


Қозоғистонда мамлакатнинг биринчи президенти куни нишонланмоқда - BBC Uzbek - Mintaqa\nҚозоғистонда мамлакатнинг биринчи президенти куни нишонланмоқда\nСўнгги янгиланиш 1 декабр 2012 - 12:32 GMT\nҚозоғистонда 1 декабр Президент куни сифатида байрам қилинади.\nБайрам муносабати билан Остонадаги ўйингоҳда ўтказилган маросим "Ягона мамлакат! Ягона тақдир! Ягона раҳбар!" шиори остида ўтган. Унда қатнашган мамлакат президенти Нурсултон Назарбоев халққа, ёшларга мурожаат қилиб Қозоғистон бундан буён ҳам гуллаб яшнаши ва ривожланишига ваъда берган.\n"Қозоғистон яна ҳам кўркамлашади, Қозоғистоннинг ҳурмати янанда ошиб, ўзига тўқ, бадавлат инсонлар яшайди. Агар ҳақиқий ишланса, ҳаракат бўлса, ҳамма нарсага эришилади. Мен сизга бахт, узоқ умр, ҳаётда ҳамма орзуларингизга етишишингизни тилайман", деган Нурсултон Назарбоев.\nҚозоғистон оммавий ахборот воситалари мустақилликнинг 21 йилида мамлакатда эришилган ютуқлар ҳақида Назарбоевнинг мақоласини эълон қилган. Мақолада келтирилишича, ўтган йиллар мобайнида Қозоғистонда қариийб 160 миллиард доллар инвестиция жалб қилинган. 2012 йилда бу рақам 18 миллиардни ташкил қилгани айтилади.\nНурсултон Назарбоевнинг ҳайкали олдида ҳам одамлар байрам қилишган.\n"Бутун дунё Қозоғистоннинг ижодкорлик қудратига ишонди. Бугун ўзининг натижалари билан мамлакатимиз дунё ҳамжамиятининг\nишончини яна ҳам мустаҳкамламоқда",-деб таъкидлайди жаноб Назарбоев.\nУнинг сўзларига кўра, "Миллий банк ва Миллий фонднинг иқтисодий маблағи 85 миллиарддан ортиқни ташкил қилади. 21 йил ичида бу кўрсаткич 114 марта ўсди".\nҚозоғистон Президенти аҳолининг турмуш шароити ошганини алоҳида таъкидлар экан, 21 аср бошида Қозоғистонда камбағаллик 32 фоиздан 5,3 фоизгача камайганини айтади.\n"Бизнинг халқимиз камбағалчиликдан отилиб чиқиб, Оврўподаги мамлакатларда яшайдиган ўрта қатлам даражасига етиша олди. Бу постсовет ҳудудида энг юқори кўрсаткичдир",-деб айтган Қозоғистон раҳбари.\nҚозоғистоннинг турли чеккаларида Президент куни муносабати билан турли шоулар, байрам концертлари ва бошқа тантаналар ўтказилмоқда.\nШарқий Қозоғистонда бугун фарзандли бўлган оналар турли совғалар, болалар жиҳозлари билан тақдирланишган.\nТелевидение орқали бир нечта ота-оналар фарзандига Нурсултон исмини берганини қувонч билан айтиб беришади.\nШунингдек, беш оилага Президент янги уйнинг калитларини топширган.


А. Жўрабоев: «Навбаҳор»да қолмоқчиман» » Lochinlar.UZ\nLochinlar.UZ » Интервью » А. Жўрабоев: «Навбаҳор»да қолмоқчиман»\nА. Жўрабоев: «Навбаҳор»да қолмоқчиман»\n“Навбаҳор” клуби таркибида 5 нафар легионер тўп суради ва улар “лочинлар”нинг муваффақиятларига муносиб ҳисса қўшишмоқда. Жумладан, тожикистонлик маҳоратли ярим ҳимоячи Амирбек Жўрабоев ҳам. Жамоага 2-даврада қўшилган мазкур футболчи деярли барча ўйинларда наманганликларнинг бошланғич таркибида майдонга тушмоқда. Биз Амирбек Жўрабоев билан суҳбат уюштириб, унга ўзимизни қизиқтирган бир нечта саволлар билан мурожаат қилдик.\n- “Навбаҳор” таркибига давралар оралиғидаги танаффус пайтида қўшилдингиз. Бунгача ўзбек футболи ва мазкур клуб борасида маълумотга эгамидингиз?\n- Тожикистонда Ўзбекистон телеканаллари намойиш этилади, улар орқали ўзбек футболи, хусусан, “Навбаҳор” ҳақида кўп нарса билардим. Қолаверса, ўзбек футболи афсоналари Миржалол Қосимов, Одил Аҳмедов борасида маълумотга эга эдим. Хорижда ўйнайдиган ўзбекистонликларнинг ўйинларини ҳам кузатардим. Ҳозирги футболчилардан эса “Пахтакор” ярим ҳимоячиси Жалолиддин Машарипов менда яхши таассурот қолдирмоқда. Таъкидлаш жоизки, ўтган мавсум Бекободнинг “Металлург” клубида укам Зоҳид Жўрабоев ўйнаганди ва ундан ҳам мамлакатингиз футболи тўғрисида анча маълумот олгандим. Айни пайтдаги жамоам “Навбаҳор”га эса клуб раҳбарияти таклиф этганди ва жамоанинг таркиби маҳоратли футболчилардан ташкил топганлиги, содиқ ҳамда фидойи мухлисларга эга эканлиги борасида эшитгандим.\n- Биринчи даврадан сўнг турнир жадвалида 3-ўринни эгаллаб турган “Навбаҳор” негадир ҳал қилувчи босқични омадсиз тарзда бошлаб, ҳаттоки, ўз майдонидаги ўйинларда ҳам имкониятни бой берди. Салбий натижалар эса сербиялик мутахассис Деян Журжевичнинг истеъфоси билан якунланди. Ушбу ҳолатни нима билан изоҳлайсиз?\n- Аслида Деян Журжевич қўл остида ҳам “Навбаҳор” ёмон ўйин кўрсатмаганди. Жумладан, ўша мағлубиятга учралган учрашувларда ҳам рақибларга қараганда, тўпни кўпроқ назорат қилдик, ҳужумлар уюштирдик. Аммо вазиятлардан фойдаланишда оқсадик. Албатта, футболда ўйин унутилади, натижа тарихда қолади. Жамоамизнинг кўрсаткичлари салбий тус олганлиги боис, сербиялик мутахассис истеъфога чиқарилиб, жамоага Канчельскис қайтарилди. Шундан сўнг “Навбаҳор” ўйинида ўзгариш юз берди. Андрей Антанасович қўл остида ижобий натижаларни қайд этамиз, деган умиддаман.\n- Журжевич ва Канчельскиснинг машғулотлари, ўйин услубларида фарқ борми?\n- Бор. Деян тактикага асосланса, Андрей Антанасовичнинг машғулотлари интенсив равишда олиб борилади. Бу эса натижаларда ҳам акс этмоқда. Айни пайт жамоамизда назарий жиҳатдан совриндорлар сафидан ўрин олиш имконияти бор ва буни амалга ошириш учун қўлимиздан келганича ҳаракат қиламиз. Ахир айтишади-ку, умид сўнгги паллада ўлади, деб.\n- Кўпчилик мухлисларни футболга қандай кириб келганингиз қизиқтиради...\n- Отам бир пайтлари футбол ўйнаганлар. Аммо қўлларидан жиддий жароҳат олиб, ушбу спортни ташлаганлар. Кейинчалик биз - ўғиллари ҳам футболчи бўлишимиз учун кўп ҳаракат қилдилар. Мен билан укам Зоҳидни отам Душанбедаги футбол бўйича олий маҳорат мактабига олиб борганлар. Ҳозирги кунда Зоҳид Тожикистоннинг “Истиқлол” клубида ўйнамоқда. У билан Тожикистон термасида ҳам бирга тўп суряпмиз. Иккимизнинг келажакдаги орзуларимиз улкан - маҳоратли футболчи бўлиш ва кучли клубларда ўйнаш.\n- Москванинг ЦСКА клуби футбол академиясида таҳсил олган экансиз...\n- Менда Тожикистон фуқаролигидан ташқари, Россия фуқаролиги ҳам бор эди. Шу боис, кучлироқ футбол мактабида ўқишни истадим. Отам ҳам бу истагимни қўллаб-қувватладилар. Натижада Москванинг ЦСКА футбол академиясига бориб, у ерда кўрикдан муваффақиятли тарзда ўтдим ва 3,5 йил давомида машғулотларда қатнашдим. Шартномам якунланганидан сўнг, уни узайтиришни истамадим ҳамда Тожикистонга қайтдим.\n- Биринчи профессионал клубингиз қайси?\n- Ваҳдат шаҳрининг “Хайр” жамоаси. Ушбу клуб таркибига 2014 йили қўшилгандим, ўша мавсум “Истиқлол”дан сўнг 2-ўринни эгаллаб, кумуш медалини қўлга киритгандик. Ушбу клубни ўша пайт беларуслик мутахассис Пётр Петрович Качуро бошқарарди. Кейинчалик у мени Беларусга таклиф қилди ва у ерда Солигорскнинг “Шахтёр” клубида ўйнадим. Шундан сўнг, Тожикистонга қайтиб, 3 йил давомида “Истиқлол” шарафини ҳимоя қилдим. “Хайр”да ўйнаётганимда, Тожикистон термасининг ўша пайтдаги бош мураббийи, айни пайт “Бухоро”ни бошқараётган Муҳсин Муҳаммадиев мени миллий жамоага таклиф этганди. Адашмасам, 2014 йилнинг 7 июнида Таллинда Эстония термасига қарши кечган ўртоқлик баҳсида Тожикистон бош жамоасидаги дебютимни нишонлагандим.\n- Ўзбекистон термасининг ҳам ўйинларини кузатяпсизми?\n- Албатта, Ўзбекистон чемпионатида ўйнаганимдан кейин, ушбу юрт миллий жамоаси иштирокидаги баҳсларни албатта кузатаман. Қирғизистон термасига қарши кечган ўйиндан сўнг кийиниш хонасига кирганимизда, ўзбекистонликларнинг фаластинликлардан 0:2 ҳисобида мағлубиятга учраганликларини эшитиб, барчамиз ҳайрон қолдик. Ватандошингиз, термамиз бош мураббийи Усмон Тошев ушбу натижадан жуда ғазабланди. Бош жамоамиз олдинроқ фаластинликларга қарши тўп сурган ва бу терма жамоа унчалик ҳам кучли эмас. Кейинчалик Ўзбекистон термасида мураббий алмашиб, кейинги баҳсларда ижобий натижалар қайд этилди ва жамоа турнир жадвали пешқадамига айланди. Ўзбекистон - Осиёнинг топ термаларидан бири ва юқори ўринлар учун курашишга қодир. Кейинги баҳсларда термангизга омад тилайман.\n- Усмон Тошев ҳақида нима дея оласиз?\n- Жуда кучли мутахассислардан бири. Ундан кўп нарса ўргандим. Қолаверса, Ўзбекистонда ўйнашимда ҳам унинг ҳиссаси катта. Умуман олганда, Усмон Қудратович ажойиб мураббий, у билан термамиз яхши натижаларни қайд этади.\n- Ўзбекистон ва Тожикистон миллий чемпионатлари савияси борасида нима дея оласиз?\n- Ўзбекистон чемпионатининг савияси, албатта, Тожикистонникидан устун. Боиси, юртимизда бор-йўғи иккита клуб чемпионлик учун курашади, холос. Қолганлар эса ўртамиёна.\n- “Навбаҳор”нинг сиз иштирок этган ўйинлари ичида қайси бири энг қийини бўлди?\n- Ўз майдонимиздаги “Пахтакор” (0:1), “Насаф” (1:1), шунингдек, сафарда “Сўғдиёна” (0:0) жамоаларига қарши кечган баҳслар клубимиз учун анча қийин кечди.\n- “Навбаҳор”даги ҳолат қандай? Энг яқин дўстингиз ким?\n- Ички муҳит зўр. Клубимизда ҳеч қандай бўлиниш йўқ. Маҳаллий ҳамда легионер футболчилар бир мақсад йўлида бирлашганмиз. Барча жамоадошларим билан яхши чиқишаман.\n- Амирбек, билишимизча, миллатингиз ўзбек. Шундайми?\n- Тўғри, миллатим ўзбек ва уйда ўзбек тилида гаплашамиз. Тожикистоннинг адашмасам, 20-25 фоиз аҳолисини ўзбеклар ташкил этади. Мен ўзбек ҳамда тожик тилларини жуда яхши биламан ва ҳар иккисида эркин гаплашаман. Тожикистонда туғилиб-ўсганман, шу боис, ушбу юрт термаси шарафини ҳимоя қилиш бурчим.\n- Ярим йилга. Шартномада +1 деган банди ҳам бор. Мабодо ўйиним клуб раҳбарияти ва мураббийларни қониқтирса, келаси мавсум ҳам наманганликлар шарафини ҳимоя қиламан, деган умиддаман. Жамоада мени барча нарса қониқтиради. “Навбаҳор”да келаси йили ҳам тўп суриш ниятидаман.\n- Жамоада молиявий қийинчиликлар йўқми? Маош ва мукофот пуллари ўз вақтида бериляптими?\n- Кези келганида, барча раҳбарларга яратилаётган шароитлар учун миннатдорчилик билдираман. Маош ва мукофот пуллари ўз вақтида берилмоқда, бу борада ҳеч қандай муаммо йўқ.\n- Наманганлик мухлислар борасида нима дея оласиз?\n- Жамоага келгунимча “Навбаҳор” ишқибозларининг содиқ ва фидойи эканликлари тўғрисида кўп маротаба эшитгандим. Ушбу эътироф ҳақиқатлигига бу ерда ўзим ҳам гувоҳ бўлдим. Намангандаги ҳар бир ўйинга минглаб мухлислар ташриф буюришади. Ўзбекистондаги ҳеч қайси стадионда бунчалик кўп томошабинларни кўрмагандим. Ҳаттоки, клубимизнинг машғулотларига ҳам камида икки минг нафар мухлис ташриф буюради. Наманганлик ишқибозлар талабчанлар, бизни ўйинлар пайти доимо олдинга бошлашади. Уларнинг қўллаб-қувватлашлари бизга руҳий куч-қувват бағишлайди. Шунинг учун мухлисларга ўз миннатдорчилигимни билдираман. Ишқибозлар бахтимизга доимо соғ бўлишсин, бизни доимо қўллаб-қувватлашаверсин. Биз уларга қувонч улашиш учун қўлимиздан келганича ҳаракат қиламиз.\n- Ёқтирган автомобилингиз?\n- Менга Германияда ишлаб чиқарилган машиналар ёқади.\n- Оқ ва қора.\n- Мухлислик қиладиган клубингиз?\n- Испаниянинг “Реал” ва Англиянинг “Челси” жамоаларига ишқибозлик қиламан.\n- Ёқтирган футболчингиз?\n- Иньеста ва Хави.\nАмирбек Жўрабоев - 1996 йил 13 апрелда Тожикистоннинг Душанбе шаҳрида туғилган. Футбол билан 7 ёшидан шуғулланишни бошлаган. Биринчи мураббийи: Сулаймон Бобокалонов. Душанбедаги олий маҳорат футбол мактаби ва ЦСКА академияси тарбияланувчиси. Амплуаси: ярим ҳимоячи. Ўйнаган жамоалари: “Хайр” (Ваҳдат, Тожикистон, 2014 йил), “Шахтёр” (Солигорск, Беларусь, 2015), “Баркчи” (Душанбе, Тожикистон, 2016 йилнинг 1-давраси), “Истиқлол” (Душанбе, Тожикистон, 2016 йилнинг 2-давраси - 2019 йилнинг 1-давраси). 2019 йилнинг 2-даврасидан “Навбаҳор”да. Оилали, бир ўғилнинг отаси.\nФутбол ишкибози 21 ноябр 2019 05:14\nМУРОД ХОЛМУХАММЕДОВНИ НАВБАХОР МУХИСЛАРИГА КАРАТА КИЛГАН ХУНАРИ ЭСДАН ЧИКДИМИ ....МУХЛИСЛАР ЁКИ КЕЧИРИШДИМИ....МАНИМЧА МУХЛИСЛАР ЁДИДАН ХАЛИ БЕРИ КУТАРИЛМАСА КЕРАК.......\nIslom (Fanat Milan Navbahor) 19 ноябр 2019 06:56\nsaitov rashidhonovlarga nima bor yana urtamiyona saviyali uyinchi olishni boshlabti ana ushanga chempion bulolmaydi ras transfer qilib olmoqchi bulsang kuchli saviyali olmaysanmi B Abduholiqov Ganiev Kenjaboev Bikmaev Yahshiboev kabilarni. ODOMMI KUPI TOMSUVOQQA KERAK EY KALLSI ISHLAMAYDIGAN JAMOAMMIZ SILEKSIONERLARI 3 TA UYINCHI OLMA 1 TA OL ZURINI OL\nDilshod Saitov xozirgi xolatda Obid Juraboyevdanxam Lukichdan xam kuchli shuning uchun unga taklif bilan chiqilgan Obid Juraboyev olib qolinsaxam lekin Lukichga javob beriladi bu yerda asosiy sastab uyinchi Saitov kurilyapti Juraboyev esa uni urniga tushishga raqobat qiladi\nHoshimjon1199 17 ноябр 2019 12:36\nHoshimjon1199 17 ноябр 2019 12:34\nШухратжон-75 17 ноябр 2019 10:14\nяна битта савол колиб кетибдида нимага реалга балет килиб барса ўйинчиларини ёктирасиз деган\nНорин олга бос 17 ноябр 2019 09:01\nНавбахорга ва Амирбекка омад!\nАзизбек Тургунбоевга алохида омад ёр булсин Навбахордаям МТЖдаям яхши уйин курсатиб голлар шодасини тизиб ташласин.


"Машъал" ёшлари кичик дербида йирик ҳисобда мағлуб бўлишди\n18 май,2017, 15:45 233\nКеча якунига етган кичик «Воҳа» дербисида Руслан Аҳмедов бошчилигидаги ёшларимиз жуда йирик ҳисобда мағлубиятга учрадилар, дея клуб матбуот хизмати хабар бермоқда.\nБаҳснинг 35 дақиқада “Насаф” ёшлар жамоасининг энг тезкор футболчиси, Алфайзи Нематов ҳимоя чизиғимиздаги дастлабки хатодан кейин ҳисобни очди 1:0. Аммо "Машъал" ёшлари ҳали ўзларига келиб улгурмасдан иккинчи голни ҳам ўтказиб қўйишди 37 дақиқада, Дилшод Хушбаков пеналтидан ҳисобни 2:0 кўринишига олиб келди. Иккинчи бўлимда ҳам асло ҳужумкорликни пасайтирмаган кичик «Аждарлар» энди 52 дақиқада ҳисобни оширишди. Бу вазиятда, Дониёр Нарзуллаев гол киритиб ҳисобни 3:0 кўринишига келтириб қўйди. Орадан бор йўғи икки дақиқа ўтиб, "газчилар" дарвозасига аниқроғи 54 дақиқада яна, Д. Хушбаков жамоасининг 4-голини урди. Афсуски қолган дақиқаларда ҳеч бўлмаса энди ҳисобни қисқаришига умид боғлаб турган "газчилар" дарвозабони Рахимжон Давронов учрашувнинг 79 дақиқасида бешинчи бор ранжитилди. Дониёржон Нарзуллаев ушбу вазиятда жамоасининг бешинчи голини киритиб учрашувга нуқта қўйди. Шу тариқа "газчилар" кичик дербида жуда йирик ҳисобда мағлубиятга учради.\nАна холос! "Насаф" 100 млн сўм жарима тўлайди 1395 21.11.2017\nСанжар Қувватов: “Пахтакор” биз кутгандан ҳам кўпроқ қаршилик кўрсатди 468 21.11.2017\nВидео. Қаршида байрам ёхуд "Насаф" - "Пахтакор" учрашувининг сиз кўрмаган вазиятлари 1946 20.11.2017\nТеглар: Ёшлар лигаси Машъал Насаф\nАна холос! "Насаф" 100 млн сўм жарима тўлайди 1395\nЎзбекистон Осиё чемпионатига мезбонлик қилади! 982\nСанжар Қувватов: “Пахтакор” биз кутгандан ҳам кўпроқ қаршилик кўрсатди 468\nЖЧ-2018 қуръа ташлаш маъросимида қайси юлдузлар иштирок этишади? 457\n"Пахтакор"нинг СССР чемпионатидаги энг яхши натижасига 55 йил тўлди 432